JKW-KABAB-20-WA-023-wylie
@#/__/rdo rje phur pa'i gnad tig gi khrid kyi zin bris bla ma'i man ngag ye shes snang ba bzhugs so//dus gsum sangs rgyas thams cad 'dus pa'i ngo bo dpal ldan bla ma dam pa bka' drin mnyam med kun mkhyen rdo rje gzi brjid stsal gyi zhabs la gus pas phyag 'tshal zhing skyabs su mchi'o/__/rgyal kun spyi gzugs rigs bdag drug pa yi/__/sgyu 'phrul snang bas rgyud sde rgya mtsho'i bcud/__/bstan pa'i nyi ma 'gro la gsal mdzad pa'i/__/pad+ma mdo sngags gling pa spy-i bor rgyal/__/'od gsal mi shigs rdo rje thig le'i ngang*/__/skye 'chi kun bral gzhon nu rig pa'i rtsal/__/khros pa'i nyams brgyas sa gsum bdud sde'i dpung*/__/gzhom mdzad lhag pa'i lha khyod snying dbus 'dud/__/'og min pad+ma drwa ba'i zhing*/__/ston pas rgyud sde bka' gter kun/__/gsungs pa'i mthar thug snying po'i bcud/__/bla ma'i man ngag ji bzhin bshad/__/de la 'dir dus gsum rgyal ba thams cad kyi thun mong ma yin pa'i phrin las gcig tu bsdus pa'i bdag nyid dpal chen po rdo rje gzhon nu la bka' gter bskyed rdzogs kyi lam srol du ma zhig yod pa las/__'dir nye rgyud gter ma'i phyogs su gtogs pa'i snyan brgyud phur pa'i gnad tig gi khrid la gsum/__sngon 'gro dngos gzhi rjes gsum mo/__dang po la thun gyi sngon 'gro dang*/__khrid kyi sngon 'gro gnyis/__dang po la/__nyin mor skye bo'i rgyu 'grul dang mtshan mor dgra rkun gyi ca co sogs bsam gtan gy-i tsher ma med pa'i gnas dben par bde ba'i bstan la lus gnad rnam snang chos bdun ldan du 'dug__/ngag gnad rlung g.yas g.yon dbus gsum nas rlung ro sum phrugs sam dgu phrug bsal/__nad gdon sdig sgrib dang khyad par lam sgom pa'i bar du gcod pa thams cad dag nas sor bcu drug tsam rlung phyir song nas 'od gsal stong nyid kyi ngang du yal bar bsam/__yid gnad byang chub kyi sems sngon du 'gro ba'i sgo nas rang gi mdun gyi nam mkhar yid 'phrog pa'i mchod sprin rgya mtsho 'khrigs pa'i dbus su bla ma dang gnyis su med pa'i dpal chen po rdo rje gzhon nu gsal ba la mos gus gdung shugs drag po'i sgo nas gsol ba gdab/__bla ma dgyes pa chen pos 'od du zhu rang la thim pas lus ngag yid gsum rdo rje gsum dang dbyer med du 'dres te nyi ma shar ba na mun pa rang sangs bzhin du sdig sgrib thams cad dag par bsam/__thugs yid bsres te dbyings rig dbyer med kyi ngang du dus gsum gyi rtog pa'i spros pa bcad de mnyam par bzhag par bya'o/__/gnyis pa la thun mong dang*/__thun min gyi sngon 'gro gnyis las/__dang po la bzhi/__chos la 'jug pa'i rgyu dal 'byor rnyed dka' bsam pa/__chos la 'jug pa'i rkyen 'chi ba mi rtag pa bsam pa/__chos la 'jug pa'i 'bras bu las 'bras blang dor tshul bzhin bya ba/__chos la 'jug pa'i ngo bo 'khor ba la nges 'byung bskyed pa ste de rnams ni gzhan las 'byung ba ltar nyams su blangs bar bya'o/__/gnyis pa la theg chen lam gyi rtsa ba skyabs su 'gro ba/__thams cad mkhyen pa'i lam gyi snying po byang chub mchog tu sems bskyed pa/__bsags sbyong spel gsum gyi gnad cig tu bsdus pa bla ma'i rnal 'byor dang gsum mo/__/dang po ni/__rang gzhan 'khor ba las bsgral ba'i phyir ra mda' zhu ba'i slad du bla ma dkon mchog la skyabs su 'gro ba ni/__AH__skye ba med pa'i ye shes las:__'gags med snang ba'i phyag rgyar bzhengs:__dpal chen rdo rje gzhon nu la:__rang ngo shes pas skyabs su mchi:__zhes gsungs te/__AHzhes brjod pa dang mnyam du tha mal gyi snang ba thams cad 'od gsal gy-i dbyings su thim pa'i skad cig gnyis par/__rang gi mdun gyi nam mkhar pad+ma dang nyi ma zla ba dregs pa lha chen pho mo'i gdan gyi steng du/__gdod nas rang bzhin gyi rnam par dag pa skye ba med pa'i dbyings stong pa nyid kyi ngang las/__gdangs cha rig pa'i rtsal 'gags pa med pa'i ye shes bla ma dang gnyis su med pa dpal chen po rdo rje gzhon nu la rtsa gsum rab 'byams kyis bskor ba sprin phung 'khrigs pa bzhin du bzhugs par mos la/__de'i mdun du rang gi tshe 'di'i pha ma gtsor byas pa'i rigs drug gi sems can thams cad ston mo chen po la khrom tshogs pa bzhin du 'dus nas thal mo snying gar sbyar/__ngag gi sgo nas skyabs 'gro'i tshig brjod/__yid kyis dus 'di nas bzung ste byang chub snying po'i bar ci mdzad khyed kyis shes/__khyed la brten/__khyed la 'bul/__khyed las gzhan pa'i skyabs dang re sa med pas khyed mkhyen snyam pa'i mos gus gdung shugs drag po'i sgo nas skyabs 'gro bzlas mthar skyabs yul rnams kyi sku las 'od zer 'phros/__bdag gzhan sems can thams cad kyi lus sems la zhugs/__sgrib gnyis bag chags dang bcas pa dag__/thams cad lus zag med 'ja' lus rdo rje'i sku dang*/__sems rtog med 'od gsal chos kyi skur gyur par bsam/__sems can thams cad skyabs yul rnams la thim/__skyabs yul lha tshogs 'od du zhu nas dpal chen po la thim/__de yang dbu yi gtsug gtor nas mar zhu/__zhabs kyi gdan khri nas yar zhu nas 'od kyi gong bur gyur nas rang la thim/__dpal chen po'i rdo rje gsum dang rang gi lus ngag yid gsum dbyer med du gyur par bsam la thugs yid bsres te rig stong gnyug ma bzhi cha gsum bral gyi ngang du mnyam par bzhag pa ni don dam pa'i skyabs 'gro'o/__/gnyis pa ni/__hU~M:__de bzhin nyid dbyings ma rtogs pa'i:__'gro la snying rje chen po'i blos:__rim gnyis zab mo'i rnal 'byor gyis:__khams gsum sgrol ba'i sems mchog bskyed:__ces gsungs te/__mkha' khyab sems can thams cad bde gshegs snying po'i rang bzhin gdod nas rnam par dag pa yin na'ang*/__de lta bu'i gnas lugs ma rtogs pa'i _ma rgan 'gro ba thams cad la snying rje chen po'i blos thabs bskyed pa'i rim pa dang shes rab rdzogs pa'i rim pa gnyis kyi lam zab mo nyams su blang nas khams gsum sems can thams cad 'khor ba sdug bsngal gyi rgya mtsho las bsgral bar bya'o snyam pa dang dngos gzhi tshad med bzhi'i blo sbyong ba dang*/__smon 'jug gi dam bca' ci rigs par bya'o/__/gsum pa la lnga/__dang po tshogs zhing gsal gdab pa ni/__a zhes brjod pa dang lhan gcig tu tha mal gyi snang ba thams cad 'od gsal gyi dbyings su thim pa'i skad cig gnyis par/__gnas rnam par dag pa 'og min dur khrod gsang chen rol pa'i gzhal yas khang chen po'i dbus su/__rang gi mdun gyi nam mkhar ye shes 'od lnga'i klong du seng khri pad+ma nyi zla'i gdan gyi steng du/__ngo bo rang gi rtsa ba'i bla ma rnam pa dpal rdo rje sems dpa' sku mdog dkar gsal rdo rje dang dril bu 'dzin pa/__rang gi 'od las skyes pa'i yum snyems ma dkar mo dang mnyam par sbyor ba'i bde bas dgyes pa/__yab la dar gyi chas gos lnga dang rus pa'i rgyan drug la rin po che'i khra btab pa dang*/__rin po che'i do shal phyed pas brgyan pa 'od zer bye ba phrag drug tu 'bar ba'i klong na bzhugs pa/__de ltar bla ma'i sku'i dbyibs rdor sems dang de'i thugs ka'i nang ye shes snying po'i srog ces bla ma'-i thugs rnam par mi rtog pa'i ye shes dus gsum sangs rgyas thams cad kyi phrin las thams cad gcig tu bsdus pa'i bdag nyid bcom ldan 'das dpal chen po rdo rje gzhon nu sku mdog mthing nag zhal gcig phyag gnyis na phur bu 'dril ba/__yum 'khor lo rgyas 'debs ma mthing la skya ba'i rnam pa can phyag gnyis ut+pal dang dung khrag bsnam pa/__dpal dang dur khrod rol pa'i chas thams cad kyis brgyan pa/__yab yum mnyam par sbyor ba'i thugs rgyud la zag med kyi bde ba khyad par can 'khrungs shing ye shes kyi me dpung 'bar ba'i klong na bzhugs pa 'od zer gzi brjid dpal du 'bar ba phyi ltar na dkon mchog gsum/__nang ltar na rtsa ba gsum/__gsang ba ltar na sku gsum gyi ngo bor bzhugs par bsam mo/__/gnyis pa thun mong tshogs bsags yan lag brgyad pa ni/__rdo rje slob dpon sangs rgyas dpal:__dus gsum bzhugs la phyag 'tshal lo:__mchog gsum bstan pa'i zhing gyur la:__gnyis med yid kyis skyabs su mchi:__dngos 'byor yid kyi rnam sprul pa'i:__dag pa'i mchod pa bzhes su gsol:__dngos grub chu bo gcod pa'i gegs:__nyes byas ma lus bshags par bgyi:__phyogs bcu 'khor gsum dag pa'i chos:__ma chags spyod la rjes yi rang :__dag pa'i mtha' bzhi dri ma med:__rdzogs pa'i byang chub sems bskyed do:__bde gshegs dbang phyug sems can la:__dgos pa gsum phyir lus 'bul lo:__tshe rabs bgrangs pa'i las rnams kun:__bsdus te byang chub chen po bsngo:__zhes gsungs te/__dang po phyag 'tshal ba'i yan lag yul dus gsum du gshegs shing gshegs la 'byon par 'gyur ba'i sangs rgyas thams cad dang dbyer med pa'i rdo rje slob dpon la lus zhing gi rdul snyed du sprul nas phyag 'tshal ba dang*/__skyabs su 'gro ba'i yan lag tshogs zhing gsal btab pa'i dkon mchog gsum la ston pa lam grogs kyi sgo nas skyabs su 'gro ba kun rdzob brda'i skyabs 'gro dang*/__rang gi sems nyid gdod nas don dam pa'i dkon mchog gsum dang gnyis su med par shes pa'i sgo nas don dam nges pa'i skyabs su 'gro ba dang*/__mchod pa'i yan lag dngos su 'byor pa dang yid kyis sprul pa'i mchod pa nam mkha'i mtha' klas pa 'bul ba dang*/__bshags pa'i yan lag thun mong dang mchog gi dngos grub la bar du gcod pa'i gegs sdig pa dang ltung ba nyes byas gang yod thams cad snying thag pa nas bshags par bgyi ba dang*/__rjes su yi rang ba'i yan lag phyogs bcu'i 'jig rten gyi khams thams cad na bden pa gnyis kyi bsdus pa'i 'khor 'das lam gsum gyi dge ba'i rtsa ba thams cad la ma chags pa dang phrag mi dog pa'i sgo nas snying thag pa nas yi rang ba dang*/__sems bskyed pa'i yan lag rang gi sems nyid gdod ma nas rang bzhin gyis rnam par dag pa yod med rtag chad la sogs pa'i dri ma dag pa'i don dam pa'i sems bskyed par bdag gi rgyud la dam bca' ba dang*/__lus dbul ba'i yan lag 'das pa'i sangs rgyas bde bshegs rnams la lus 'bul ba la brten nas rgyal ba'i gdung 'tshobs pa'i dgos pa dang*/__da lta'i dkyil 'khor gyi dbang phyug rdo rje slob dpon la lus 'bul ba la brten nas bdag rgyud byin gyis brlab pa'i dgos pa dang*/__sems can thams cad la lus 'bul ba la brten nas ma 'ongs pa na gdul byar 'gyur ba'i rten 'brel bsgrig pa dang bcas te/__dgos pa gsum gyi sgo nas lus ril por 'bul ba dang*/__bsngo ba'i yan lag dus gsum du bsags shing bsogs la sogs par 'gyur ba'i las dge ba'i rtsa ba thams cad blos phyogs gcig tu bsdoms ste sems can thams cad kyi don du chos kyi dbyings la mi bsngo ba'i tshul gyis bsngo ba'o/__/gsum pa thun mong ma yin pa'i tshogs bsags pa ni/__sgrub pa'i maN+Dal tshogs zhing gsal btab pa la/__mchod pa'i maN+Dal 'du byas la/__phyi kun rdzob rdzas kyi maN+Dal/__nang rdo rje lus kyi maN+Dal/__gsang ba byang chub sems kyi maN+Dal gsum po thams cad ngo bo rang gi lus longs spyod dge tshogs rgya mtsho las byung ba/__rnam pa ri rab gling bzh-i lha ma'i 'byor pa thams cad dang*/__byed las tshogs zhing rnams kyi thugs rgyud la zag med kyi bde ba khyad par can bskyed nus pa/__de yang rdul re re'i khongs su rdul snyed kyi grangs dang mnyam pa'i man+Dal gyi bkod pa yul nam mkha'i mtha' dang mnyam pa/__dus ji srid bskal pa ma stong gi bar du 'bul bar mos pa'o/__/bzhi pa 'gal rkyen sdig ltung sbyong bar byed pa rdo rje sems dpa'i sgom zlas ni/__rten gyi stobs bla ma dang dbyer med pa'i zhi khro sbrags sgrub gong ltar rang gi spyi bor gsal btab nas sdig ltung sogs dag pa khyed mkhyen no snyam pa dang*/__rnam par sun 'byin pa'i stobs sngar byas kyi sdig pa la dug 'thung ba ltar 'gyod sems skyes pa dang*/__sor chud pa'i stobs phyin chad srog la bab kyang mi byed snyam pa dang*/__gnyen po kun tu spyod pa'i stobs dpal chen po rdo rje gzhon nu'i thugs ka'i hU~M yig gi mthar/__oM badz+ra satwa badz+ra kI li kI la ya hU~M zhes rang sgra sgrogs bzhin pa gsal la sngags bzla/__sngags phreng las 'od zer yar 'phros 'phags pa mchod mar 'phros rigs drug gi sdug bsngal sbyangs/__tshur 'dus sngags phreng la thim/__de las bdud rtsi'i rgyun dpag tu med pa bab yab yum gnyis ka'i sku lus gang mthar ma shong ba'i tshul gyis yum gyi pad+mo nas rang gi tshang bug tu zhugs lus kyi nang thams cad khengs pa la brten nas nad gdon sdig sgrib thams cad ba spu dang 'og sgo nas phyir song*/__dbang bzhi thob/__sgrib bzhi dag__/lam bzhi sgom pa la dbang*/__sku bzhi mngon du gyur pa yin snyam pa'i mos pa bya'o/__/lnga pa byin rlabs myur du 'jug par byed pa bla ma la gsol ba 'debs pa la gnyis/__dang po thugs dam gnad nas bskul te gsol ba gdab pa ni/__hU~M hU~M hU~M:__chos dbyings skye ba med pa la:__rig pa ye shes gzugs kyi sku:__bla ma dpal chen zhi khro'i lha:__skyabs kun 'dus pa'i bdag nyid la:__snying nas gus pas gsol ba 'debs:__thugs dam zab mo'i rgyud bskul na:__byin gyis rlobs cig bla ma rje:__dngos grub stsol cig yi dam lha:__bde chen dbang bskur mkha' 'gro'i tshogs:__sgo gsum smin cing grol ba dang :__'ja' lus 'grub par byin gyis rlobs:__ces gsungs te/__hU~M hU~M hU~M/__zhes thugs dam zab mo gnad nas bskul te/__chos thams cad kyi gnas lugs ka dag skye ba med pa'i ngang las/__rig pa ye shes ma 'gags pa gzugs kyi skur snang ba/__ngo bo bla ma yin pa la rnam pa dpal chen po zhi khro'i lha yi zhal phyag gi rnam par shar ba/__rnam 'gyur yab yum snyoms par sbyor zhing bde stong gnyis su med pa'i ngo bor bzhugs pa/__phyi ltar na dkon mchog gsum/__nang ltar na rtsa ba gsum/__gsang ba ltar na sku gsum gyi bdag nyid skyabs gnas kun 'dus kyi ngo bor bzhugs shing*/__yon tan gyi ngos nas sangs rgyas thams cad dang mnyam pa/__bka' drin gyi ngos nas sangs rgyas thams cad las kyang lhag pa/__skyon kun zad yon tan kun tshang ba sangs rgyas thams cad kyi mkhyen brtse nus gsum gcig tu bsdus pa'i bdag nyid yin par thag bcad/__nges shes skyed/__glo snying brang gsum ling gis gtad/__'di nas byang chub snying po'i bar skyid sdug legs nyes ci byung khyed mkhyen no snyam pa'i re ltos ling bskyur gyis lus kyi ba spu g.yo ba/__mig nas mchi ma 'khrug pa/__phar thim phod pa/__tshur bral mi thub pa/__blo sna bla mas 'phrog pa/__bsam rgyu bla ma las med pa/__snying nas gus pas gsol ba 'debs shing*/__thugs dam zab mo'i rgyud bskul/__rtsa brgyud bla ma thams cad kyis byin rlabs gcig tu bsdus pa'i bdag nyid yin pas bdag rgyud byin gyis rlobs shig__/yi dam dkyil 'khor thams cad kyi spro ba dang bsdu ba'i bdag nyid yin pas na mchog thun mong gi dngos grub stso cig__/rtsa khams thams cad dpa' bo rnal 'byor ma'i 'khor lor bzhugs pa dang*/__mkha' 'gro chos skyong thams cad bka' nyan gsung sdod kyi tshul du bzhugs pas na bde ba chen po'i dbang mchog bskur cig__/bdag gi sgo gsum ma smin pa smin pa dang*/__smin zin grol ba dang*/__lus zag med 'ja' lus rdo rje'i skur gyur/__sems rtogs med 'od gsal chos kyi skur smin par byin gyis brlab tu gsol/__zhes gsol ba phur tshugs su gdab pa'o/__/gnyis pa byin rlabs gzhug cing dbang bzhi blang nas thugs yid bsres te mnyam par bzhag pa ni/__rig kun khyab bdag zhi khro'i lha:__snyoms zhugs byang chub sems kyi rgyun:__spyi bor nas zhugs gnas bzhir babs:__dbang bzhi ye shes 'phel bar bsam:__dmigs med brjod bral ngang du bzhag:__ces gsungs te/__de ltar gsol ba phur tshugs su btab pa la brten nas bla ma yab yum snyoms par zhugs te/__byang chub sems kyi rgyun rang gi spyi bor byung lus kyi nang gang*/__dbang bzhi thob/__sgrib bzhi dag__/lam mtshan ma rdzas kyi phur bu dang*/__bskyed rim srid pa phur bu dang*/__rdzogs rim byang sems phur bu dang*/__rig pa ye shes kyi phur bu ste lam bzhi bsgom pa la dbang*/__sku bzhi thob pa'i nus ldan du byas par bsam ste/__mthar bla ma yab yum 'od du zhu nas rang la thim/__thugs yid bsres te so sor rang rig pa'i ye shes kyi nyams su myong ba/__myong dus nyid nas ngag gis brjod pa dang blos bsam pa thams cad las 'das pa gsal ba stong pa rig pa'i snying po can gyi ngang du mnyam par bzhag pa'o/__/gnyis pa dngos gzhi la gnyis/__lta bas thag bcad pa dang sgom pas nyams su blang ba'o/__/dang po ni/__gdod nas rang bzhin gyis rnam par dag pa rang gi sems nyid ngo bo stong pa rang bzhin gsal ba rig stong gnyis med kyi ye shes gzhi dus kyi rdo rje gzhon nur ngo sprad/__de ltar bla ma'i byin rlabs la bsten nas ngo sprad pa de lam bskyed rdzogs rim pa gnyis kyis rgyun skyong ste lam dus kyi rdo rje gzhon nu nyams su blangs/__lam nyams su blang ba la brten nas sgrib gnyis ma lus thams cad dag nas gdod nas sku dang ye shes rgya mtsho'i ngo bor bzhugs pa de nyid mngon du gyur ste grub pa 'bras bu'i rdo rje gzhon nu sku bzhi ye shes lnga yi bdag nyid mngon du 'gyur ba'o/__/gnyis pa la gnyis/__rten bskyed pa'i rim pa dang*/__brten pa rdzogs pa'i rim pa'o/__/dang po ting nge 'dzin g.yo 'gul med pa ri bo lta bu'i gang zag gis bskyed rim srid pa phur bu/__ting nge 'dzin gsum gsal dag brtan gsum 'jug gnas ldang gsum thabs khyad par can gyi sgo nas/__khams gsum gyi snang zhen la btab nas srid gsum gyi snang ba thams cad dpal rdo rje gzhon nu'i rten dang brten pa'i dkyil 'khor chen por lha snang bsdu ldang byin gyis rlabs pa'o/__/de ltar bskyed rim srid pa phur bu la gsum/__sku bskyed rim phyag rgya'i rnal 'byor/__gsung bzlas pa sngags kyi rnal 'byor/__thugs 'od gsal de kho na nyid kyi rnal 'byor ro/__/dang po la gsum/__ting 'dzin gsum gyis khog dbub pa/__rten dang brten pa'i dkyil 'khor bskyed pa/__dmigs pa'i gtso bo lha'i snang zhen la bslab pa'o/__/dang po ni/__hU~M:__rdo rje de bzhin nyid kyi dbyings:__snying rje'i 'gal zla la khros pas:__nyon mongs zhe sdang gzung 'dzin gcod:__mtshon chen hU~M sngon 'od 'bar ba:__rang byung nam mkha'i dkyil du shar:__'khor 'das srog gi go ru bsgom:__zhes gsungs te/__de bzhin nyid kyi ting nge 'dzin ni/__rang gi sems nyid bcos slad dang bral ba bden gnyis dbyer med lhag pa'i chos sku chen po'i ngang du mnyam par bzhag pa'o/__/kun snang gi ting nge 'dzin ni/__de ltar ma rtogs pa'i 'gro ba la snying rje'i 'gal zla zhe sdang la khros pa'i tshul gyis snying rje chen po bskyed pa'o/__/rgyu'i ting nge 'dzin ni/__stong nyid dang snying rje dbyer med pa'i ngo bo hU~M yig nam mkhar gsal gdab/__'khor ba dang mya ngan las 'das pa thams cad kyi ngo bo rnam pa 'od dang gzhal yas khang lha sngags cir yang 'phrul pa'i rang bzhin can du mos pa'o/__/gnyis pa la gnyis/__rten gzhal yas khang bskyed pa dang*/__brten pa lha bskyed pa'o/__/dang po ni/__cho 'phrul chen po'i ting 'dzin gyis:__snod bcud dngos 'dzin dbyings su sbyangs:__klong lnga'i dwangs ma 'byung rim steng :__ye shes lnga rdzogs gzhal med khang :__dur khrod drag po'i bkod pa can:__'jigs shing skyi g.ya'i nang khongs su:__gnam lcags tsakra rtsibs bcu'i dbus:__ces gsungs te/__nam mkhar gnas pa'i rgyu'i hU~M yig las 'od zer byung phyi nang snod bcud kyi dngos 'dzin thams cad 'od gsal gyi dbyings su thim/__de nas hU~M yig las 'byung bzhi ri rab gzhal yas khang chen po tshad dang mtshan nyid thams cad yongs su rdzogs pa 'jigs shing skyi g.ya' ba'i nang du/__gnam lcags las grub pa'i 'khor lo rtsibs bcu pa gdan thabs dang*/__de steng du pad+ma dang nyi ma lha chen khyau shugs dang bcas pa gsal btab ste gzhal yas khang zhar byung gdan dang bcas pa bskyed pa'o/__/gnyisapa bdag dam tshig pa bskyed pa bsnyen pa'i yan lag la gsum/__bdag rtsa ba'i dkyil 'khor/__phyogs bcu khro bo'i dkyil 'khor/__sras mchog phur pa'i dkyil 'khor bskyed pa'o/__/dang po ni/__bdag nyid ma bcos rtsa ba'i lha:__rdo rje gzhon nu sku mdog mthing :__zhal gsum phyag drug zhabs bzhi bsgrad:__g.yas dkar g.yon dmar rngams bzhad gshe:__phyag drug ye shes rol pa'i rtags:__g.yas gnyis rdo rje rtse dgu lnga:__g.yon gnyis me dpung kha T+waM dang :__tha mas ri rab phur bu 'gril:__yum chen 'khor lo rgyas 'debs ma:__mthing skya ut+pal dung khrag bsnams:__dpal dang dur khrod rol pa'i chas:__pad nyi lha chen khro shugs steng :__khams gsum zil gnon chen por bzhengs:__ces gsungs te/__nam mkhar gnas pa'i rgyu'i hU~M yig gdan steng babs te 'od du zhu ba las bdag nyid dpal chen rdo rje gzhon nu sku mdog mthing nag ston gyi nam mkha' dwangs pa'i mdog lta bu/__rnam thar gsum dang ldan pa'i rtags su zhabs bzhi gyad chen po'i dor stabs kyis bsgrad pa/__g.yas zhal dkar la bzhad pa'i nyams can/__g.yon zhal dmar la gshe ba'i nyams can/__dbus zhal mthing la gtum pa'i nyams can/__phyag drug g.yas kyi dang po gnyis na rdo rje rtse dgu pa dang lnga pa 'dzin pa/__g.yon gyi dang po gnyis na me dpung dang kha T+waM 'dzin pa/__g.yas g.yon gyi tha ma gnyis na ri rab lta bu'i gnam lcags kyi phur bu 'gril ba/__yum 'khor lo rgyas 'debs ma sku mdog mthing la skya ba'i rnam pa can/__g.yas ut+pal dang g.yon dung khrag bsnams pa'o/__/ru tra bsgral ba'i longs spyod thams cad dpal chen po'i bdag gir bzhes pa'i dpal gyi chas brgyad ni/__gzi brjid 'bar ba chu srin brjid pa'i chas/__/thabs dang shes rab zung 'brel nyi zla'i chas/__/gdug pa bsreg byed ye shes me yi chas/__/skye shi rtsad gcod mche ba zla gam chas/__/khyab mdzad re skong rdo rje gshog pa'i chas/__/sangs rgyas sar bgrod rdo rje bse khrab chas/__/gnod gdug bzlog byed rdo rje lcags kyi chas/__/mnga' thang yongs rdzogs rdo rje slog pa'i chas/__/de ltar dpal gyi chas brgyad kyis brgyan pa dang*/__/dur khrod kyi chas brgyad ni/__glang ko rlon pa'i stod g.yogs/__zhing lpags kyi sked dkris/__stag lpags kyi sham thabs bcas bgo ba'i gos gsum dang*/__dpral bar thal chen gyi tshom bu/__mkhur tshos la rak+ta'i thig le/__os ko la zhag gi zo ris te byug pa'i rtsi gsum/__skam po lnga yi dbu rgyan/__rlon pa lnga bcu'i do shal/__thod pa tshal bu'i phyag zhabs kyi gdu bu rnams dang*/__dug lnga'i rang gzugs sbrul rigs lnga'i brgyan bcas dur khrod kyi chas kyis brgyan pa/__khams gsum zil gyin gnon pa'i bdag nyid can/__sgeg pa 'jigs rung sku yi gar/__rgod gshe drag shul gsung gi gar/__snying rje rngams zhi thugs kyi gar ste gar dgu'i gz-i byin mchog tu 'bar ba'i skur bzhengs par mos pa'o/__/gnyis pa ni/__hU~M hU~M hU~M:__rdo rje hU~M gis glus bskul bas:__yab yum bzod med bde ba 'bar:__rjes chags snyoms zhugs mkha' gsang nas:__a haM sngags kyi sgra chen pos:__sangs rgyas sras bcas spyan drangs te:__zhal zhugs byang sems thig ler zhu:__'od kyi gong bu mkha' nas spros:__rtsibs steng dpal chen khro rgyal bcu:__mthing nag phur 'dril yum dang 'khyud:__za gsod pho nya'i sprin phung 'phro:__sgo bzhir phrin las sgo ma bzhi:__mu ran 'jig rten skyong bas bskor:__zhes gsungs te/__yum gyi rdo rje hU~M gis glus bskul bas yab yum snyoms par zhugs pa'i thugs rgyud la zag med kyi bde ba khyad par can bzod med du 'bar ba ste/__rjes su chags pa'i byang sems kyi chu rgyun mkha' gsang nas a haM ces pa'i sngags kyi sgra gdangs nam mkha' gang bar spros te sangs rgyas dang byang chub sems dpa' sras bcas mdun gyi nam mkhar spyan drangs te/__zhal du zhugs byang sems kyi chu rgyun thig ler zhu ste sku'i dbyibs brgyud mkha' gsang du babs/__'od kyi gong bu sngon po bcu mkha' gsang nas spros te 'og gzhi'i 'khor lo'i rtsibs bcu la pad+ma nyi ma dang phyogs skyong bcu'i gdan gyi steng du dpal chen khro rgyal bcu po sku mdog mthing nag zhal gcig phyag gnyis kyis phur bu 'dril ba yum la 'khyud pa/__lus grub pa na dri ma dang*/__nyi ma shar ba na 'od grub pa bzhin du g.yas su za byed mche ba can bcu dang*/__g.yon du gsod byed gshog pa can bcu ste khra thabs nyi shu dang*/__dkyil 'khor chen po'i sgo bzhi ru nyi ma dang zhing lpags kyi gdan gyi steng du sgo ba yab yum brgyad dang*/__dkyil 'khor gyi mu ran rnams su bdag nyid ma bzhi dang*/__shwa na ma bzhi/__sa bdag ma bzhi sogs rdo rje chos skyong ba'i phur pa'i srung ma dam can rgya mtsho'i tshogs bka' nyan mngag zhugs kyi tshul du sprin phung 'phro ba bzhin yod par bsam pa'o/__/gsum pa ni/__gtso bo yab yum gnas lnga ru:__sangs rgyas pad+ma rdo rje dang :__rin chen las kyi kI la ya:__dkar dmar mthing ser ljang gu'i mdog:__lhan skyes yum dang bcas par gsal:__zhes gsungs te/__yab kyi sku lus stong chen sgrib thogs dang bral ba'i spyi bor bud+d+ha kI la ya sku mdog dkar po/__mgrin par pad+ma kI la ya sku mdog dmar po/__snying gar badz+ra kI la ya sku mdog mthing nag__/lte bar rat+na kI la ya sku mdog ser po/__gsang gnas su karma kI la ya sku mdog ljang gu zhal gcig pa/__phyag gnyis na phur bu 'dril ba/__lhan skyes kyi yum dang bcas pa lus dkyil gyi tshul du gsal btab rgyan cha lugs gtso bo dang mthun pa kun kyang gar dgu'i gzi byin mchog tu 'bar ba ye shes kyi me kha dog sna lnga 'khrungs pa'i dbus su ye shes sgyu ma'i sku can du lam gyis gsal gdab pa'o/__/gnas gsum gyin gyis rlabs pa nye bsnyen gyi yan lag ni/__gnas gsum oM AHhU~M gis mtshan:__rdo rje gsum du byin gyis rlabs:__zhes gsungs te/__rang nyid rdo rje gzhon nur gsal ba'i gnas gsum rdo rje gsum gyi sa bon las 'od zer dpag tu med pa 'phros/__de bzhin gshegs pa thams cad nam mkha' gang bar spyan drangs/__byin rlabs dang gzi byin thams cad yi ge 'bru gsum gyi rnam par bsdus te rang gi gnas gsum du thim ste sangs rgyas thams cad kyi rdo rje gsum du byin gyis rlabs par bsam mo/__/dbang bskur zhing rigs bdag gi rgyas 'debs pa sgrub pa'i yan lag ni/__bde gshegs dbang bskur ye shes lnga:__khrag 'thung rigs lnga'i phyag rgyar rdzogs:__oM AHhU~M hU~M oM trAM hrIHAH__slar yang thugs ka'i hU~M las 'od zer 'phros/__phyogs bcu'i sangs rgyas dang byang chub sems dpa' thams cad la phog pas/__de thams cad rang bzhin chos kyi sku las ma g.yos bzhin du rnam pa gzugs kyi skur bzhengs nas mdun gyi nam mkhar spyan drangs de dag yab yum snyoms par zhugs pa'i mkha' gsang nas bdud rtsi'i chu rgyun babs/__rang nyid dpal chen po'i spyi bo nas zhugs te lus kyi nang gang*/__dbang bzhi thob/__sgrib bzhi dag__/chu'i lhag ma gyen du 'khyil ba las/__thod skam gong bu lnga'i dbus su khrag 'thung rigs lnga'i dbu brgyan par bsam mo/__/ye shes pa bcug pa sgrub pa chen po'i yan lag ni/__hU~M:__srid pa'i phur bu sgrub pa dang :__dbang dang dngos grub blang ba'i phyir:__ye shes khro bo gshegs su gsol:__khro rgyal 'khor bcas gshegs nas kyang :__rtags dang mtshan ma bstan pa dang :__kI la ya yi dngos grub stsol:__oM badz+ra kI li kI la ya hU~M:__badz+ra sa ma ya dza dza:__hU~M:__rdo rje gzhon nu'i lha tshogs rnams:__srid pa rdo rje grub mdzod cig:__srid pa rdo rje phur pa'i lha:__ye shes khro bo grub par mdzod:__dzaHhU~M ba~M hoH__sa ma ya tiSh+Tha lhan:__zhes gsungs te/__rang dam tshig pa'i gnas gsum oM AHhU~M gsum las 'od zer dpag tu med pa 'phros te 'og min na bzhugs pa'i de bzhin gshegs pa rnams kyi thugs rgyud rang dbang med par bskul/__de rnams spyan drangs nas dam ye dbyer med du gyur par bsam mo/__/spyir gsang sngags lung gi sgo bzhir bzhed de/__don rnams gsal 'debs brjod pa tshig gi sgo/__/thugs dam gnad bskul gsang ba sngags kyi sgo/__/dmigs pa rtse gcig ting 'dzin yid kyi sgo/__/mtshon pa brdar rtags phyag rgya gar gyi sgo/__zhes tshig dang sngags dang ting nge 'dzin dang phyag rgya bzhi yi sgo nas bskul ma gsungs pa ni/__dang po/__'di ltar khams gsum gyi snang zhen thams cad dpal chen po'i sku gsung thugs su grub pa dang*/__dbang dang dngos grub blang ba'i phyir ye shes kyi khro bo chen po gshegs su gsol ces pa dang*/__srid pa gsum po thams cad dpal chen po'i rten dang brten pa'i dkyil 'khor du byin gyis rlabs par mdzod cig ces pa dang*/__de'ang lha snang bde ba chen po'i ye shes su byin gyis rlabs par mdzod cig ces tshig gi sgo nas gsal 'debs pa'o/__gnyis pa sngags kyi sgo nas/__dzaHhU~M ba~M hoHdang :__sa ma ya tiSh+Tha lhan:__ces pa dzas dgugs pa dang*/__hU~M gis dam ye dbyer med du byas pa dang*/__ba~M gyis sku gsung thugs dang rang gi lus ngag yid gsum ro gcig par gyur par mos/__hos de yang res 'ga' ba ma yin par byang chub ma thob kyi bar du brtan par bzhugs par mos/__sa ma ya tiSh+Tha lhan ces pas dam tshig chen pos brtan par bzhugs shig ces pa dang*/__gsum pa ni ting 'dzin gyis de ltar gsal gdab pa'o/__bzhi pa ni rang gi lag pas mtshon pa phyag rgya bya ba'o/__/mchod pa la gsum las/__dang po phyag 'tshal ba'i mchod pa ni/__hU~M:__thabs kyi spyod pa'i 'gro don du:__byams dang snying rjes gang 'dul ba:__sangs rgyas phrin las rdzogs mdzad pa'i:__khrag 'thung chen por phyag 'tshal lo:__a ti pU ho:__pra tI ts+tsha ho:__zhes rang gi thugs ka nas rdo rje'i lha mo dpag tu med pa spros nas gus pa'i tshul gyis a ti pU ho zhes pas phyag 'tshal bas don gyi phyag len pra tits+tsha ho zhes brjod par mos pa'o/__/gnyis pa phyi nang gsang gsum gyi mchod pa ni/__hU~M:__bla med mchog gi mchod pa ni:__ye shes lnga yi 'od zer 'phro:__yul dang dbang po gnyis med pa:__bde chen longs spyod chen por rol:__oM shrI badz+ra ku mA ra sa pa ri wa ra ar+g+haM/__pad+yaM/__puSh+pe/__d+hU pe/__a lo ke__/gan+d+he/__naiwi d+ya/__shab+da/__sarba pany+tsa a mr-i ta/__rak+ta ba ling+ta ma hA su kha pU dza ho:__phyi nang gsang ba yang gsang de kho na nyid kyi mchod pa'i sprin phung mtha' klas pa phul bas yul dang dbang po gnyis med kyi tshul du bzhes te mnyes shing tshim nas thugs rgyud zag med kyi bde ba chen por 'khrungs par bsam mo/__/gsum pa bstod pa'i mchod pa ni/__hU~M:__sgeg pa dpa' ba mi sdug rdo rje'i sku:__rgod gshe drag shul sngags kyi sgra gdangs can:__snying rje rngam zhi ye shes srog ldan pa'i:__phrin las 'dus pa'i lha la phyag 'tshal bstod:__ces gsungs te/__dpal chen po'i sku che la yan lag rags pa ni sgeg pa dang*/__mi sdug srin po ltar khros pa ni sku'i dpa' ba/__bdud dang ru tra sogs gang gis mthong ba tsam gyis don snying lkogs ma nas 'byin nus pa ni mi sdug pa ste sku'i nyams gsum/__ha ha dang hi hi la sogs pa'i rgod pa dang*/__de yang 'brug stong dus gcig la ldir ba dang*/__thog stong dus gcig la lhung ba lta bu'i sgra dang ldan pa ni gshe ba/__bdud dang log 'dren sogs gang gis thos pa tsam gyis 'jigs su rung ba ste gsung gi nyams gsum/__ngo bo snying rje dang*/__rnam pa rngam pa/__rang bzhin zhi ba ste thugs kyi nyams gsum dang ldan pa'i gar dgu'i gzi byin mchog tu 'bar ba'i dpal chen po'i sku la sku gsum yon tan rgya mtsho lta bu mnga' ba dran pa'i sgo nas bstod pa'o/__/gsum pa la gsum/__rnam pa gsal ba/__nga rgyal brtan pa/__rnam dag dran pa'o/__/dang po ni/__spyi la sems 'dzin pa ni/__bdag rtsa ba'i dkyil 'khor/__mtshan ma rdzas kyi dkyil 'khor/__sras mchog phur pa'i dkyil 'khor ma 'dres pa yid yul du gsal bar bya'o/__/gnyis pa bye brag la sems 'dzin pa ni/__dang po dpal chen po'i rtsa zhal gyi spyan dbus ma gtum pa'i nyams can spyan g.yon pa gyen du bslang ba lta bu/__dkyil nag pa mtha' skya ba spyan rtsa dmar shig ge ba khro bo'i sdang mig dang ldan pa bdud dang log 'dren sogs gang la gnyer ba tsam gyis don snying 'byin nus pa lta bu la sems bzung*/__de yang rab yid du yul gsal ba/__'bring brjod pas gsal ba/__tha ma bris pa gsal 'debs ste/__de la sems zin na spyan g.yas g.yon dang shangs zhal gyi mchu sgros sogs sku'i cha shas re re nas phyi rol gyi gzhal yas khang dur khrod me ri'i bar du rim pa bzhin du sems bzung ste/__de lta bu lha sku de yang bris sku lta bu'i leb leb dang*/__'bur sku lta bu'i ldir ldir ma yin par snang ba'i gzugs su grub pa la reg pa'i gzugs su ma grub pa snang bzhin stong la stong bzhin du snang ba/__snang la rang bzhin med pa/__gsal la rtog pa med pa/__nam mkha'i 'ja' tshon dang chu zla'i gzugs brnyan lta bur bsgom pa'o/__/gnyis pa ni/__rnam pa gsal rung ma gsal rung bdag ni tha mal pa nam yang ma yin skyon kun zad yon tan kun tshang 'bras dus kyi kha sbyor bdun ldan gyi dpal chen po rdo rje gzhon nu yin no snyam pa'o/__/gsum pa ni/__gzhi sems nyid bde bar gshegs pa'i snying po gdod ma nas rang bzhin gyis rnam par dag pa de/__lam dus su sgrub pa po'i blo ngor zhal phyag gi rnam par shar ba de nyid/__'bras bu'i dus su chos sku'i thugs rgyud la bzhugs pa'i zag med kyi yon tan thams cad shar ba yin no snyam du gzhi 'bras sbrel ba'i dag pa dran pa'o/__/gnyis pa gsung bzlas pa sngags kyi rnal 'byor ni/__thugs kar dpal gyi be'u'i dbyings:__ye shes sems dpa'i thig le'i dbus:__badz+ra sa twa tshon gang ba'i:__snying dbus nyi zla kha sbyor sbubs:__hU~M las rdo rje'i sngags phreng 'phros:__yab yum zhal nas zhal du zhugs:__gsang ba'i lam nas 'khor ba'i 'od:__sku dang sngags phreng me 'od mtshon:__nam mkha' gang ba'i spro bsdu yis:__phyogs dus rgyal ba mchod pas mnyes:__khams gsum nyon mongs dug chen sbyangs:__srid gsum dregs pa gzir zhing bsngangs:__bar chad bdud bgegs tshar thag bcad:__snod bcud ka dag gnyug ma'i babs:__rdo rje gzhon nu'i ngo bor rdzogs:__oM badz+ra kI li kI la ya hU~M:__oM badz+ra kI li kI la ya sarba big+h+nAn baM hU~M phaT:__ma rak+mo yak+mo ka la ru pa snying rtsa la yaM yaM:__srog la yaM yaM:__snying la phril phril:__srog la chum chum:__tsit+ta srog la tung tung :__snying khrag srog la shad shad:__thuM ri li li:__tseg tseg:__'ur 'ur:__shig shig:__gul gul:__myag myag:__sod sod:__d+hA ti ma ma karma shrI g+h+rAM ka ra ye:__mA ra se na pra ma d+ha na ye hU~M phaT:__ces gsungs te/__rang nyid dpal chen por gsal ba'i thugs kar snying rin po che mchong gur phub pa lta bu zur brgyad pa'i dbus su rdo rje sems dpa' tshon gang ba rdo rje dang dril bu 'dzin pa yab rkyang gi rnam pa la dar dang rin po che thams cad kyis brgyan pa/__de'i thugs kar nyi ma 'og dang zla ba steng du byas pa'i ga'u kha sbyor gyi nang du thugs srog hU~M sngon po la bsnyen sngags 'bru dgu pas rang sgra sgrogs bzhin pas bskor bar bsam la sngags bzlas pa ni bsnyen pa'i yan lag ste/__zla ba skar phreng lta bu'i dgongs pa'o/__/de nas do la'i bzlas pa ni/__sngags phreng las sngags phreng gnyis pa zhig chad/__ye shes sems dpa'i shangs bug nas byung ste yab kyi zhal nas yum gyi zhal du zhugs thugs ka'i sa bon la thim pa'i tshul gyis bde ba chen po'i ye shes bzod med du 'bar/__sku lus brgyud de pad+mo nas rdo rje'i lam du zhugs ste thugs ka'i sngags phreng la thim de ltar bar ma chad pa 'khor ba ni nye bsnyen gyi yan lag ste 'gal me klad kor lta bu'i dgongs pa'o/__/de ltar sku dang sngags phreng las ye shes kyi me'i 'od zer gyis mtshon pa'i 'od zer dpag tu med pa 'phros/__'od zer yar 'phros rgyal ba thams cad la thugs mnyes pa'i mchod pa phul/__mar 'phros khams gsum gyi nyon mongs pa'i dug chen ma lus pa thams cad sbyangs bar mos te gtso bor sngags 'bru bcu bzhi pa bzla/__slar yang gtso bo'i thugs ka nas 'od zer dpag tu med pa byung dam can ma mo bcu gnyis sogs phur srung dam can tshogs rnams las la bskul/__de rnams kyi thugs ka nas rang rang gi sprul pa nyi zer gyi rdul ltar spros/__gzugs can gyi dgra dang gzugs med kyi bgegs khyad par du zab lam la bar du gcod pa'i gdon bgegs thams cad thal ba'-i rdul du brlag ste bsgral nas rang gzhan thams cad 'tshing ba gsum gyi gnas la bkod par mos ste las sbyor gyi sngags bzla ba ni sgrub pa ste/__rgyal po'i pho nya lta bu'i dgongs pa'o/__/dpal chen po'i sku las sku dang sngags phreng las sngags dang thugs las phyag mtshan dpag tu med pa nam mkha' gang bar 'phros/__rang gi lus kyis mtshon pa'i snang ba thams cad dpal chen po'i sku snang stong zung 'jug chu zla lta bu/__ngag gis mtshon pa'i brtan g.yo'i sgra skad thams cad dpal chen po'i gsung grags stong zung 'jug brag ca lta bu/__yid kyis mtshon pa'i rtogs tshogs thams cad dpal chen po'i thugs rig stong zung 'jug sgyu ma lta bur gyur par bsam/__slar yang sku dang sngags dang phyag mtshan rnams tshur 'dus rang la thim/__byin rlabs dang gzi byin mchog tu 'bar bar bsam pa ni sgrub pa chen po ste/__bung ba tshang gzhig gi dgongs pa'o/__/gsum pa thugs 'od gsal de kho na nyid kyi rnal 'byor la gsum/__dang po lha snang 'od gsal du bsdu ba ni/__a a a:__lhar snang rig rtsal dbyings su thim:__dbyings rig 'du 'bral med pa'i ngang :__ces gtso bo'i thugs ka nas 'od zer 'phros snod bcud thams cad la phog ril 'dzin dang rjes gzhig__/gang rung gi sgo nas snod gzhal yas khang nas thugs srog hU~M yig gi na da sum 'khyog gi rtse mo'i bar du lhar snang thams cad bsdu/__de nas 'od gsal du bshig pa'i stong nyid dang rang gi rig stong gnyug ma'i babs gnyis dbyer med pa'i ngang du bzhag ste/__'das pa'i rnam rtog gis rjes mi dpyad/__ma 'ongs pa'i rnam rtog gis mdun mi bsu/__da lta'i yul la shes pas 'di yin 'di min gyi rtsis gdab mi bya ste/__bzhi cha gsum bral gyi chos sku'i ngang du ci gnas su mnyam par bzhag pa'o/__/gnyis pa zung 'jug gi skur ldang ba ni/__bde stong zung 'jug rtags kyi sku:__phyag rgya chen po'i rol par shar:__phaT phaT phaT:__ces gsungs te/__de nas skad cig gis chu las nya ldang ba bzhin du/__dpal chen po'i rten dang brten pa'i dkyil 'khor gsal gdab pa'o/__/gsum pa bsngo smon dang shis brjod kyi 'jug bsdu ba la/__dang po bsngo smon ni/__ho:__bsod nams ye shes tshogs gnyis kyis:__'gro rnams sgrib gnyis yongs dag nas:__kha sbyor bzhi ldan dpal chen po:__rdo rje gzhon nu myur 'grub shog:__ces gsungs te/__rang gzhan sems can thams cad kyis thog ma med pa nas bsags shing bsog la sogs par gyur pa'i bsod nams dang ye shes kyi tshogs gnyis byang chub kyi rgyur bsngos pa la brten nas/__'gro ba thams cad kyi sgrib gnyis ma lus pa yongs su dag nas mthar thug gi 'bras bu dpal chen po rdo rje gzhon nu'i sku snang stong kha sbyor/__gsung grags stong kha sbyor/__thugs rig stong kha sbyor/__yab yum bde stong kha sbyor ste kha sbyor bzhi ldan gyi go 'phang myur du thob par shog cig ces pa'o/__/'di nas ga~Xnyis pa shis brjod ni/__oM:__dbyings kyi ngo bo chos sku rdo rje sems:__rig pa rang snang badz+ra ku ma ra:__dbyings rig zung 'jug rtsa brgyud bla ma yis:__mchog thun dge legs 'grub pa'i bkra shis shog:__ces gsungs te/__gong bshad nyams len de dag la 'jug mthar/__dbyings ka dag stong chen spros pa'i mtshan ma thams cad dang bral ba'i ngo bo stong cha zhi bar snang ba chos sku rdo rje sems dpa' dang*/__rig gdangs 'gags pa med pa'i rang snang gsal ba'i ngo bo sgrib pa gzhoms pa'i ldog cha nas khro bor shar ba longs sku badz+ra ku mA ra ste dpal chen rdo rje gzhon nu dang*/__de lta bu'i dbyings rig gsal stong zung 'jug gi rang rtsal sna tshogs su shar ba sprul pa'i sku rtsa ba dang brgyud par bcas pa'i bla ma rnams kyis mtshon phyogs bcu dus bzhi'i rab 'byams rtsa ba gsum gyi lha tshogs mkha' khyab tu sad pa rnams kyis/__mchog dang thun mong gi dngos grub kyis mtshon pa'i dge ba'i legs tshogs thams cad gong nas gong du spel shing myur du 'grub pa'i ched du/__bkra shis pa'i bden tshig brjod/__rdo rje'i glu dbyangs len/__me tog man+da ra ba'i char chen po 'bebs par bsam la/__rang nyid kyis kyang shis pa brjod cing dbyangs rol me tog 'thor ba sogs kyis phyogs dus gnas skabs kun tu mi mthun pa'am mi shis pa'i mtshan ma ming tsang yang med par bsam don thams cad chos bzhin 'grub pa'i dge mtshan gong 'phel du spel bar bya'o/__/gnyis pa rdzogs pa'i rim pa la gnyis te mtshan bcas kyi rdzogs rim dang*/__mtshan med kyi rdzogs rim mo/__/dang po la gnyis te gsang dbang gi nyams len rlung dang gtum mo'i lam/__sher dbang gi nyams len gzhan lus pho nya'i lam mo/__dang po la gsum/__rnam bzhag spyir bstan pa dang*/__man ngag bye brag tu bshad pa/__don bsdu ba'i sgo nas 'bras bu bstan pa'o/__/dang po ni/__zhen pa'i rta ni rlung yin te:__lnga yi bdag nyid bcu ming can:__srid pa bskyed dang gnas pa dang :__sdud pa'i las kun de yis byed:__ces gsungs te/__spyir nang lus can rnams kyi ngag dang*/__phyi rol du dbugs srang chu tshod zhag sogs dus kyi 'char gzhi don dam ye shes kyi rlung ngam srog chen po'i rlung zhes bya zhing*/__de ni rlung thams cad kyi khyab byed chos nyid gzhi'i rlung yin la/__de ngo ma shes pa'i dbang gis yul la zhen pa'i rnam rtog skyes bu 'phye'o 'dra ba de g.yo zhing bskyod par byed pa'i rta rgod long ba lta bu ni las kyi rlung yin te/__de la dbye na spyir 'byung ba lnga yi bdag nyid kyi sa chu me rlung nam mkha'i rang bzhin gyi rlung lnga dang*/__bcu ming can zhes 'byung lnga'i rlung de la dbye na srog 'dzin/__gyen rgyu/__khyab byed/__me mnyam/__thur sel te rtsa ba'i rlung lnga dang*/__rgyu ba/__rnam par rgyu ba/__yang dag par rgyu ba/__rab tu rgyu ba/__nges par rgyu ba ste yan lag gi rlung lnga bcas bcu dang*/ yid bzhin mdzod khrid las/__mig sogs dbang po lngar rgyu ba la yan lag gi rlung lngar gsungs te don gcig__/bye brag tu snar rgyu ba'i rlung la nyin zhag phrugs re la nyi khri chig stong drug brgya rgyu bar gsungs/__de dag las sna sgor rgyu ba dang g.yo zhing bsgul bskyod byed pa'i rlung ni rags pa/__lus nang du gnas nas mi g.yo zhing 'khor ba'i rang bzhin 'byung lnga'i rlung dang*/__rnam 'gyur gyi rlung bcu dang rtog pa sna tshogs g.yo ba'i gzhon pa'i rlung rnams 'bring po/__snang bzhi'i gzhon par gyur pa'i rlung rnams phra ba'o/__/byed las ni bar zhal gsab/__de~X lta bu'i ma dag pa'am snyigs ma'i rlung de nyid kyis srid par skye gnas bsdud pa'i las thams cad byed pa yin te/__nang rang gi lus dang po ma'i mngal du skyed pa dang*/__bar du lus sems tshogs pa zung du 'jug nas gnas pa dang*/__tha ma sa chu me rlung sogs 'byung ba'i thim rim gyis 'jig pa dang*/__phyi khams gsum po thams cad dang po skye ba dang*/__bar du gnas pa dang*/__tha ma me bdun chu sogs kyis 'jig par byed pa'o/__/gnyis pa ni/__lam du bya phyir rlung ro bsal:__lus gnad bca' zhing 'jug gnas ldang :__rdo rje 'bru gsum mi shigs pa'i:__bzlas pa yang nas yang du bya:__rgyu ba gsal ba'i tshad byung na:__kha sbyor cho gas dbu mar gzhug:__ces gsungs te/__de ltar rnam shes mi dang*/__rlung gzhon pa lta bu de byed pas 'ching nas lam du bya ba la gsum/__sbyor ba stong ra gsal gdab pa dang*/__dngos gzhi rlung dang gtum mo sgom pa gnyis/__dang po la gsum las/__dang po lus kyi stong ra ni/__pad+ma nyi ma dreg pa pho mo'i gdan gyi steng du rang nyid skad cig gis dpal chen po rdo rje gzhon nu sku mdog mthing nag__/zhal gcig phyag gnyis pa/__phyag gnyis na phur bu 'dril ba gar dgu'i gzi byin mchog tu 'bar ba/__dpal dang dur khrod rol pa'i chas kyis brgyan pa phyi gsal nang gsal 'od kyi rang bzhin dwangs shing gsal la rnyog pa dang bral ba ye shes kyi me 'bar ba'i dbus na bzhugs par sgom mo/__/gnyis pa rtsa yi stong ra ni/__rang gi lus kyi dbus su rtsa dbu ma phyi dkar la nang dmar ba de yang chu shing gi sdong po ltar drang ba/__pad+ma'i 'dab ma ltar srab pa/__rgya skyegs kyi khu ba ltar dmar ba/__til mar gyi mar me ltar gsal ba ste mtshan nyid bzhi ldan/__yar sne spyi bo'i bar tha ler zug pa/__mar sne lte 'og bar du song zhing kha dong nge ba'i rnam par yod pa/__g.yas su ro ma dkar mo khu bas gsher bag chags pa'i rnam pa/__g.yon du rkyang ma dmar mo rdul gyis gsher bag chags pa'i rnam pa can yar sne ltag pa'i spu 'khyil thad nas gug ste sna bug g.yas g.yon nas zug pa mar sne lte 'og nas dbu ma'i nang du yi ge cha yi 'phong lta bu yar chud pa stong sang nge ba'i rnam pa gsal gdab pa'o/__/gsum pa rlung gi stong ra ni/__lus chos bdun khu tshur brla bzhag dang bcas pa byas nas/__rlung ro g.yon nas lan gsum/__g.yas nas lan gsum/__dbus nas lan gsum bus la nad gdon sdig sgrib spyi dang khyad par du lam sgom pa'i gegs su gyur pa thams cad dud khung nas du ba yal ba ltar sor bcu drug tsam gyis song nas 'od gsal stong nyid kyi ngang du yal bar bsam mo/__/gnyis pa la gnyis/__khyab byed rlung gi rnal 'byor dang*/__khyab bya gtum mo'i rnal 'byor gnyis/__dang po la gnyis/__pha rgyud kyi rlung sbyor rdo rje'i bzlas pa dang*/__ma rgyud kyi rlung sbyor bum pa can gnyis/__dang po ni/__rlung sngags dbyer med pa mi shigs pa'i rdor bzlas ni/__ched du ma bcos pa rlung sna bug gnyis nas ro rkyang gi lam nas tshur nang du 'jug pa oM dang*/__rlung dbu mar gnas pa AHdang*/__ro rkyang gnyis kyi lam nas phyir rgyu ba hU~M ste 'bru gsum gyis gdangs su mos pa'i ngang du bzlas pa yang nas yang du bya ste/__rdor bzlas grub pa'i tshad 'byung lnga rlung gi kha dog rgyu ba gsal ba'i tshad/__rab mig shes kyi bltar rung ba/__'bring nyams dang*/__tha ma yid ngor byung ba na bum can gyi sbyor ba la 'jug par bya'o/__/gnyis pa bum pa can gyi sbyor ba steng rlung srog dang 'og rlung rtsol ba gnyis lte 'og kha sbyor gyi cho gas las rlung dbu ma'i dbyings su gzhug par bya ste/__rtsagasum sngar bzhin gsal btab/__dug gsum skyon dang 'dres pa'i rlung ro sum phrugs sam dgu phrugs su 'bud/__de la sbyor ba bzhi ldan gyi man ngag ste/__dang po rngub pa'i man ngag ni/__skyon med 'byung lnga'i dwangs ma'i rlung sna bug gnyis nas ba spu mi 'gul tsam du rngub/__'og rlung gyen du 'then/__gnyis pa dgang pa'i man ngag ni/__de ltar steng 'og gi rlung gnyis lte 'og gi dbu mar kha sbyor du bum pa ltar dgang*/__gsum pa gzhil ba'i man ngag__/mi non na g.yas g.yon dang phyi nang du gzhil/__ba spu'i bu ga thams cad nas rlung ro phyur phyur 'gro bar mos/__bzhi pa 'phen pa'i man ngag__/mi thub rtsa na mda' ltar rlung lhag ma med pa 'phen pa stai de ltar sbyor ba bzhi ldan gyi kha sbyor gyi cho gas las rlung thams cad dbu ma'i dbyings su gzhug ste bum can rab 'bring tha ma'i tshad ma grub bar du bslab pa'o/__/gnyis pa khyab bya gtum mo'i rnal 'byor la gsum/__dang po rlung gi gtum mo ni/__rtsa gsum sngar bzhin gsal btab la/__spyi bo'i 'khor lo rtsa 'dab so gnyis dmar la dkar ba'i mdangs chags pa gdugs ky-i rtsibs ma ltar kha cung zad thur bstan gyi rnam pa can/__mgrin par bcu drug shin tu dmar ba'i rnam pa cung zad gyen bstan can/__de bzhin snying khar brgyad dmar la ser ba'i rnam pa can cung zad thur du bstan pa/__lte bar drug cu rtsa bzhi dmar la ljang ba'i rnam pa can cung zad gyen du bstan pa thams cad rtsa yi gnas tshul ltar dang 'khor lo bzhi'i thad du rtsa gsum sbubs gcig tu 'dres pa gsal gdab/__spyi bo'i 'khor lo'i steng du ngo bo pha las thob pa'i khams gnyis dwangs sum dwangs kyi dwangs ma rnam pa ha~M yig dkar po mgo thur bstan gyi rnam pa can dang*/__byed las dran pa tsam gyis bde ba chen po'i ye shes bskyed nus pa can gsal gdab pa'o/__/lte ba'i 'og tu ma las thob pa'i rak+ta gnyis dwangs sum dwangs kyi dwangs ma/__rnam pa a thung skyer tsher ram shad kyi rnam pa can rtsa ba phra ba gyen du bstan pa/__gdeng kha che ba thur du bstan pa me 'bar la khad pa zhig dang*/__byed las dran pa tsam gyis bde ba chen po bskyed nus pa zhig bsam/__de nas sngar ltar sbyor ba bzhi ldan gyi bum pa can gyi rlung rngub pa na ro rkyang gnyis nas dbu ma'i nang du song a thung la reg pa tsam gyis me lhab kyis 'bar/__dang po lte ba'i rtsa 'khor gyi lte ba gang de nas rim par rtsa 'dab brgyad dang bcu drug nas re bzhi'i bar rtsa 'khor thams cad gang*/__rtsa'i rtse mo thams cad na me lce thams cad dmar phreng phreng yod par bsam/__de la brtan pa thob na snying ga dang mgrin pa dang*/__spyi bo'i rtsa 'khor thams cad gang bar bsam/__de nas phyi nang thams cad mes khyab rang nyid dpal rdo rje gzhon nu gsal ba'i sku las lcags gong mes bsreg pa ltar mthing la dmar ba'i rnam par gyur par mos/__de nas me lces snod bcud thams cad la khyab/__mthar me thams cad tshur 'dus nas lte ba'i a shad la thim pas/__de nyid snod bcud thams cad kyi snying por gyur par bsam mo/__/gnyis pa me'i gtum mo ni/__de nas spyi bo'i rtsa 'khor nas me lce glog gi zegs ma lta bu zhig yar song*/__ha~M yig la phog pa tsam gyi bde ba chen po'i gzi byin sngon las kyang khyad par du gyur par bsam/__na dA'i rtse nas stong skud kyi ba thag lta bu'i byang sems zhu nas spyi bo'i rtsa gnas thams cad gang me thams cad rim pa bzhin du mar ded/__rim pa bzhin du lte ba'i rtsa 'khor gyi bar du gang ba la brten nas dga' bzhi'i ye shes myong ba dang*/__dbang bzhi thob/__sgrib bzhi dag par bsam/__rtsa so so'i rtse mor byang sems kyi bdud rtsi zil pa khrom khrom yod par bsam/__de nas a shad la phog pa tsam gyis me la snum khu blug pa bzhin sngar las kyang me cher 'bar me yar 'bar ba dang bdud rtsi yar dad khams snyigs ma thams cad bsreg__/dwangs ma dngul chu lta bus rtsa khams thams cad la khyab/__yul bde bas drangs pa'i yul can bde stong dbyer med kyi ngang du dus gsum gyi rtog pas ma bslad par mnyam par bzhag par bya'o/__/gsum pa mi rtog pa'i gtum mo ni/__de ltar yul can bde ba chen po dang yul stong pa nyid dbyer med pa'i ngang du 'das ma 'ongs da lta dus gsum gyi rnam rtog thams cad rang 'gags kyi ngang la bzhag par bya ste/__de ltar nyams su blang ba'i lag rjes tshogs drug gi snang ba thams cad bde bar shar ba dang*/__'jig rten chos brgyad kyi rtog pas mi brdzi ba'i tshe na sbyor lam drod sogs thob pa'i spyod pa spyad pa yin no/__/gnyis pa shes rab ye shes kyi dbang gi nyams len gzhan lus pho nya'i lam ni/__bzhin legs tshul bzang dam tshig can:__rigs can lnga sogs brtag cing dgug:__drang nges chos bshad zab dbang bskur:__khams kyi bcud bskyed las rung tshe:__blta dgod lag sbrel gsang rtsa phrad:__re re la yang bde ba spel:__ngos bzung ka dag ngang du bzhag:__dal bus bsrub cing bde ba dbab:__nor bu'i rtse nas rlung gis drangs:__gnas su ldog cing khyab par dgram:__'khrul 'khor bya zhing don la blta:__zhes gsungs te/__dang po rig ma bsten cing dgug pa bsnyen pa'i yan lag ni/__mtshan ldan gyi bud med bzhin legs pa dang tshul bzang ba dam tshig can gyi phyag rgya pad+ma can dang*/__ri mo can dang*/__dung can ma dang*/__glang sna can dang*/__ri dwags can te rigs can lnga po legs par brtag nas/__rdzas sngags dmigs pa gsum gyis dgug par byas la/__dang po drang ba'i don gyi chos bshad nas 'khor ba sdug bsngal gyi me'i phung po lta bur rig par bya ba dang byang chub sems kyis rgyud gang bar bya ba sogs thun mong gi chos kyis blo rgyud legs par sbyang*/__de nas nges pa'i don sngags kyi dkyil 'khor du gzhug la dbang gis rgyud smin cing dam tshig rnam par dag par byas nas rang dang rtogs pa mnyam pa'am cung zad dman pa'ang rung mod/__khrus bya ba dang rgyan gyis spras pa dang bsku mnye dang*/__sha chang sogs zas bcud can gyis khams kyi bcud bskyed par bya ba bcas so/__/gnyis pa sbyor ba nye bsnyen gyi yan lag ni/__yab yum bde ba'i stan la 'khod de/__thog mar mig gis gzugs la blta zhing dgod pa lag pa sbrel ba sogs la bslab/__de nas yab yum lha yi 'du shes dang*/__mkha' gsang rdo rje dang pad+mar byin gyis brlab pa sngags kyi 'du shes dang*/__sgrub pa'i thabs 'di la brten nas rang gzhan sems can thams cad kyi don du bde chen lhan cig skyes pa'i ye shes mngon du bya'o snyam pa lam gyi 'du shes te/__'du shes gsum gyi sgo nas gsang rtsa sprad pa sogs re re la'ang bde ba ngos bzung ste rig stong ka dag gi ngang du bzhag pa'o/__/gsum pa yas babs sgrub pa'i yan lag ni/__dal bus bsrub pa'i sbyor thabs kyis thig le spyi bo nas 'khor lo bzhi rim gyis dbab te yas brtan gyi dga' bzhi'i ye shes skyes pa la rang ngor blta/__bzhi pa mas brtan sgrub chen gyi yan lag ni/__de nas rdo rje nor bu'i rtse mo nas rlung 'pho ba med pa'i stobs kyis gyen du drangs nas rtsa gnas thams cad la khyab par dgram/__mas brtan gyi dga' bzhi nyams su myong*/__de ltar dbab la mkhas pa ru sbal gyi nur 'gros lta bu/__bzung la mkhas pa rdza snod them bu'i bkag pa lta bu/__ldog la mkhas pa skyen pos mda' 'phen pa lta bu/__'grems la mkhas pa yur ba la chu drangs pa lta bus lus gnas thams cad la khyab par dgram/__de ltar thig le gyen du drangs pa'i thabs stag mo rgyug stangs sogs dud 'gro'i bgyu ba bzhi'i 'khrul 'khor bya ste/__bde stong gnyis med kyi gnas lugs kyi don la yun ring blta bar bya'o/__/gsum pa don bsdu ba'i sgo nas 'bras bu bstan pa ni/__e yig 'khor lo rgyas 'debs dbyings:__wa~M yig rdo rje gzhon nu'i rgyud:__reg bya'i dga' ba nyams su myong :__he ru ka dpal mngon du 'gyur:__zhes gsungs te/__e yig ste yum 'khor lo rgyas 'debs ma'i mkha' dbyings dang*/__wa~M yig ste yab rdo rje gzhon nu'i rdo rje nor bu'i reg bya'i dga' ba nyams su myong ba la brten nas mtshon byed dpe yi ye shes dang*/__de la brten nas mtshon bya don gyi ye shes slob pa'i 'od gsal zung 'jug gi ngo bo mngon du gyur te/__de la rim bzhin goms pas mthar thug mi slob pa'i go 'phang mngon du gyur nas/__yul can 'gyur med kyi bde chen dang yul stong pa nyid gnyis su med pa'i ngo bo rnam par thar pa'i sgo stong pa nyid dang mtshan ma med pa dang smon pa med pa dang rang bzhin 'od gsal bzhi po chos sku longs sku sprul sku gsum dang sku gsum dbyer med ye shes rdo rje'i bdag nyid mngon du 'gyur ba yin no/__/gnyis pa mtshan med kyi rdzogs rim ni/__nam mkha' lta bu'i gang zag gis/__rig pa ye shes kyi phur bu yul gzung 'dzin gnyis la btab nas chos kyi dbyings dang dbyer med du bsre ba yin te/__nam mkha' lta bu zhes pa ni/__chos thams cad mnyam nyid blang dor med pa khong du chud nus pa'i zag yin la/__rig pa ni dbyings stong pa nyid dang*/__de'i gdangs ma 'gags pa'i ye shes la rig pa ye shes kyi phur bu zhes pa dang*/__de gzung 'dzin gyi snang ba la btab nas chos kyi dbyings dang dbyer med du bsre ba ni de'i lag rjes yin te/__de la gsum rnam bzhag spyir bstan pa/__man ngag bye brag tu bshad pa/__'bras bu sgrub tshul gyis mjug bsdu ba'o/__/dang po ni/__rig pa ye shes phur bu ni:__chos kyi dbyings la btab cing bsre:__yul dang yul can ro mnyam na:__zung 'jug mthar thug bla na med:__ces gsungs te/__'di nas gtso bo khregs chod la sbyar na gdab byed sems kyi ngo bo'am dwangs ma gdod nas 'khrul ma myong ba'i rig pa ye shes kyi phur bu ni/__gdab yul yod med la sogs pa'i gzung 'dzin gyi spros mtshan thams cad nye bar zhi ba'i chos kyi dbyings la/__btab tshul/__chos nyid spros dang bral ba la/__/shes pa'ang spros dang bral bar bzhag__/zhes pa ltar yul la der 'dzin med par dbyings rig bsres te thad kar spro bsdu bral bar bzhag pa las/gdab pa'i 'bras bu/__yang dag nyid la yang dag blta/__/yang dag mthong na rnam par grol/__/zhes pa ltar yul dang yul can gyis bsdus pa'i gnyis chos mtshan ma'i spros pa thams cad gnyis med rig pa'i klong du nub te 'khor 'das snang srid thams cad ye shes chen po'i dkyil 'khor du ro mnyam pa na/__dbyings dang ye shes zung du 'jug pa'i mthar thug gi go 'phang bla na med pa 'grub pa yin no zhes pa'o/ bar gsab/__/thod rgal la sbyar nas bshad na/__thog mar gzhi ka dag dang lhun 'grub zung 'jug gi don gtan la phab nas rig pa ye shes kyi phur bu ngo sprad cing*/__lam ka dag gi lta ba las ma g.yos par de'i bog 'byin thod rgal snang bzhi'i rim pa nyams su blang ba la brten nas/__'bras bu yul can ka dag dang yul thod rgal lhun 'grub kyi snang ba ro mnyam du 'dres te sku gnyis zung du 'jug pa'i mthar thug bla na med pa'i go 'phang thob pa yin no zhes pa'o/__/gnyis pa man ngag bye brag tu bshad pa la gsum/__dbang po rab tshe 'dir 'tshang rgya ba/__'bring bar dor 'tshang rgya ba/__tha ma rang bzhin sprul sku'i zhing du dbugs 'byin pa'i khrid do/__/dang po la'ang khyad par gyi sngon 'gro dang*/__lam gyi dngos gzhi gnyis las/__dang po la rig pa'i sna khrid pa 'khor 'das ru shan dbye ba dang*/__sems kyi sna khrid pa lus ngag yid gsum sbyong ba'i tshul gnyis las/__dang po ni 'dir ru shan nang ltar dbye ba'i tshul gsungs pa ste rang nyid tha mal du gnas pa'i lus phyi gsal nang gsal 'od kyi rang bzhin du bsgom la/__sbyangs bya spyi bor lha yi sa bon a dkar po/__mgrin par lha min gyi sa bon su ljang ser/__snying gar mi yi sa bon nr-i sngo skya/__lte bar dud 'gro'i sa bon tri dmar nag__/gsang bar yi dag kyi sa bon pre thal skya/__rkang mthil du dmyal ba'i sa bon du dud kha rnams rnam pa mi gsal ba mog mog po du ba 'khyil ba lta bur dmig__/sbyong byed gnas gsum gyi sbyangs bya'i yi ge so so'i steng du sangs rgyas thams cad kyi rdo rje gsum dang gnyis su med pa'i rig pa'i ye shes kyi rang bzhin spyi bor oM dkar po/__mgrin par AH dmar po/__snying gar hU~M mthing ga rnams shin tu gsal zhing gzi byin kha dog lnga dang ldan par gsal btab la/__'bru gsum las gang la reg pa tsam gyis sdig ltung lhag med du bsreg nus pa'i ye shes kyi me dkar dmar mthing ga'i 'od zer gyi rnam par byung*/__lus kyi nang nas mar song*/__brla yi rtsa bo che nas brgyud de rkang mthil gyi dmyal ba'i sa bon la reg pa tsam gyis dngos med du sbyangs nas chos nyid kyi ngang du thim/__dmyal bar skye ba'i sa bon bag chags dang bcas pa dag par mos te/__oM AHhU~M/__'bum phrag gcig bzla/__des 'gres te yi dwags kyi sa bon sogs lhag ma rnams la dmigs bzlas sngar bzhin bcas 'bum drug dang*/__thams cad kyi kha skong 'bum gcig bcas khyon 'bum bdun bzla'o/__/gnyis pa la gsum las dang po lus sbyong ni/__lus bsrang ste rkang mthil gnyis mdun du sprad/__pus mo gnyis phyir bcil/__lag pa'i gru mo gnyis rgyangs te thal mo mgo la ma reg par sbyar ba rdo rje rtse gsum pa'i 'dug stangs byas la mig bar snang du ha re blta/__lus rdo rje sngon po rtse gsum pa me 'bar ba zhig tu bsgom la lus tshugs ma thub na rgyab 'gyel byas nas rkang lag phyir gyes te ha zhes brjod nas dbyings rig bsre/__de ltar yang yang bya'o/__/gnyis pa ngag sbyong la bzhi las dang po rgyas gdab la phyi snang ba la rgyas gdab pa ni/__dben pa'i gnas su lus chos bdun bca' lag pa g.yas g.yon gyis pus mgo bkab/__snying khar hU~M sngon po zhig sgom la so dang mchu ma reg tsam gyi bar nas hU~M glu len shing snying ga'i hU~M las hU~M yig grangs med pa 'phros sna bug g.yas nas phyir song*/__gnas khang sogs rim bzhin khyab mthar snod bcud thams cad hU~M gis gang ba la sems gtad/__yang phyi yi hU~M de dag sna bug g.yon pa nas tshur zhugs snying ga'i hU~M la thim par mos/__nang phung po la rgyas gdab pa ni/__yang snying ga'i hU~M de las hU~M grangs med pa 'phros rang gi lus kyi nang thams cad gang bar mos shing mthar snying ga'i hU~M yig la thim par bsam/__gnyis pa rtsal sbyong ba la/__phyi snang ba la rtsal sbyong ba ni hU~M zhes brjod pas snying kha'i hU~M las hU~M yig gcig chad nas phyir song bar bsam la rlung cung zad phyir 'dzin pa dang mnyam du hU~M yig des thog mar rang gi mdun du dngos po gang rung cig shog bu la me stag phog pa ltar phar thal tshur thal du phug ste/__khra shig shig bun lam lam 'od du yal la khad par byas par bsam/__des snang ba'i bden zhen 'gog__/de nas phyi rol gyi snang ba thams cad sngar ltar byas nas sna bug g.yon nas tshur 'dus te snying ga'i rig pa gzhir gnas ye shes kyi ngo bo la thim par dmigs la rlung nang du 'dzin/__nang phung po la rtsal sbyong ba ni yang hU~M yig 'phros nas rang gi lus sngar ltar phug par bsam/__des nang phung po'i bden zhen 'gog pa'o/__/gsum pa gnyen brtsal ba ni/__mdun du ka ba lta bu btsug pa'am yang na dmigs te hU~M brjod pa dang mnyam du snying ga'i hU~M las hU~M yig gi phreng ba bar ma chad du byung*/__dmigs rten de'i rtsa ba nas rim par sbrul 'khril ba ltar dkris par mos la hU~M yig thams cad kyis rang sgra sgrog par bsam la sems bzung*/__yang hU~M rnams rim bzhin tshur 'dus nas snying ga'i hU~M la thim par mos pa ni bogs 'byin pa'i thabs so/__/bzhi pa lam du gzhug pa ni/__ngag nas hU~M dal drag res mos brjod pa dang mnyam du snying ga'i hU~M yig las hU~M 'phros te sna bug g.yas nas phyir song*/__hU~M sgra dal drag dang mthun par res drang po dang res phar 'khyogs tshur 'khyogs byas nas ma dag pa'i 'jig rten gyi khams thams cad du song bar bsam/__yang hU~M zhes brjod pas hU~M de nyid rnam grol dbugs chen 'byin pa'i zhing khams lnga dang pad+ma 'od la sogs pa dag pa'i zhing khams rnams su song ste/__sangs rgyas dang byang chub sems dpa' rnams kyi zhal mjal gsung thos dbang bskur lung ston dbugs dbyung gzengs bstod de rig pa 'dzin pa'i gral du bzhag par mos/__slar tshur 'ong ste gzhir gnas kyi hU~M la thim par bsam la rlung cung zad nang du 'dzin pa'o/__/gsum pa sems sbyang ba la gnyis las dang po byung gnas 'gro gsum la brtag pa ni/__rang gi blo kha nang du phyogs te bltas pa na rnam rtog zhig thol gyis skyes pa'i tshe/__de 'dra'i rnam rtog gi sems de dang po phyi snod bcud dang nang rang gi lus dang sems sogs gang las byung brtag__/bar du sems de phyi dngos po'i steng na gnas dang nang rang gi lus kyi phyi nang sogs gang du gnas brtag__/mthar sems de 'gags pa'i skabs su 'gro sa 'gro mkhan ci 'dra zhig 'dug dang*/__dbyibs dang __kha dog sogs la brtag na dang po skye ba'i rgyu dang*/__bar du gnas pa'i ngo bo/__mtha' mar 'gags pa'i 'bras bu bcas skye 'gags gnas gsum gyis stong ste/__gzhi med rtsa bral du gtan la 'bebs cing mtshang btsal ba ni sems kyi khang bu rdib pa'i man ngag yin no/__/gnyis pa de nyid lam du btang ba la gnyis las dang po rnal du dbab pa ni/__lus sog phon gyi thag pa lhod pa ltar bde lugs su bzhag__/ngag pi waM gi rgyun thag chad pa bzhin ma bcos par bzhag__/yid rang thag gi ltag chu chad pa bzhin snang yul ma 'gags la der 'dzin gyi blo dang bral bar rig stong rjen pa'i ngang du rang babs su bzhag go__/gnyis pa sor gzhug pa ni/__de ltar bzhag pa na bying ba la sogs pa'i rkyen byung na dang po nyan thos kyi lta stangs rnam snang chos bdun dang ldan pas sems la bzo bcos mi byed par bzhag pa'o/__/gnyis pa byang sems kyi lta stangs mig thad kar blta/__rkang pa'i 'gro stabs cha mnyam par bya'o/__/gsum pa khro bo'i lta stangs mig bsgrad pa dang*/__rkang pa gyad kyi 'dor stabs su bsgrad/__ngag nas ha ha dang hi hi sogs brjod la rtsal sbyang ngo*/__/gnyis pa lam gyi dngos gzhi la gnyis te/__gzhi ka dag sor bzhag gi man ngag dang*/__de'i bogs 'byin lhun 'grub thod rgal gyi nyams len bshad pa'o/__/dang po la lta bas thag bcad pa/__sgom pas nyams su myong ba/__myong thog tu la bzla ba'o/__/dang po la lus ngag gi gnad dang*/__sems kyi gnad gnyis las dang po ni/__de phyir lus kyi cha snyoms la:__las zin skyes bu lta bur klod:__rlung gi 'gro 'ong dal bur bya:__mig gi gsang 'bras dbyings su gtod:__ces gsungs te/__de la lus ri bo cog bzhag gis cha snyoms par bya ste/__dper na las zin pa'i skyes bu lta bur lhod kyis klod la bzhag__/ngag rlung gi man ngag so dang mchu ma reg tsam gyi bar nas dbugs kyi 'gro 'ong tsam yang dal bar bya/__mig rgya mtsho cog bzhag gis mig gi gsang 'bras glang po che gar chang gis bzi ba ltar nam mkha'i dbyings su ce re gtod pa'o/__/gnyis pa ni/__sems kyis snang srid 'khor 'das chos:__rang gi sems kyis btags pa tsam:__btags pa tsam nas ming zhig grub:__ming nas ming gi ngo bo stong :__stong pa phyang chad ma yin par:__rten 'brel sgyu ma'i snang ba ni:__rdo rje gzhon nu nges pa'i don:__sgyu ma btags pa cang med pa:__'khor lo rgyas 'debs dbyings kyi ngang :__zhes gsungs te/__snang zhing srid pa'i chos thams cad dang 'khor ba 'gro ba rigs drug myang 'das 'phags lam sku dang ye shes zhing khams la sogs pa thams cad kyang*/__'dogs byed rang gi sems kyis phar btags pa tsam las gdod nas rang rang gi ngo bor bden par ma grub cing*/__de ltar 'khor 'das kyi chos thams cad btags pa tsam du grub na de thams cad ming tsam du grub pa yin la/_'o na ming de bden par grub bam snyam na de yang ma yin te ming ni grub tsam nyid nas ming gi ngo bos stong pa'i phyir te btags pa tsam yin pa'i phyir/__de ltar bden par grub pa cung zad kyang med mod ci med cang med kyi stong pa phyam chad nam mkha' lta bur song ba ma yin te stong nyid de'i ngang las rten 'brel sgyu ma'i snang ba 'gags med du shar bas las 'bras bslu ba med pa mdo yi tshul dang*/__sngags bskyed rim la snang ba 'gags med du shar ba thabs kyi cha rdo rje gzhon nu dang*/__nges pa'i don du sgyu ma tsam mam btags pa tsam du yang med cing ma grub pa stong nyid shes rab kyi cha yum 'khor lo rgyas 'debs ma'i dbyings kyi ngang du+u ste snang bzhin du stong la stong bzhin du snang ba snang stong zung 'jug gi ngang du zhes pa'o/__/nang rang gi sems kyi gnas tshul la sbyar na rig pa'i rang bzhin gdod ma nas rnam par dag pa ngo bo stong pa/__rang bzhin gsal ba/__gsal dus nyid nas ngo bo stong pa las ma 'das shing*/__stong pa de'i rig gdangs rtsal 'gags med du 'char ba'i thabs kyi cha rdo rje gzhon nu dang*/__rig gdangs de'i stong cha gnas lugs 'od gsal ba ni shes rab kyi dbyings spros pa thams cad las 'das pa ni yum 'khor lo rgyas 'debs dang*/__de ltar sems can thams cad kyi rgyud la yod pa'i bde gshegs snying po rig stong gnyis med kyi ye shes sku gsum dbyer med rig pa'i gshis de nyid gzhi dus kyi rdo rje gzhon nu yab yum yin par shes par bya'o/__/gnyis pa ni/__ma bcos ma bslad zangs kar bzhag:__las mi 'chol zhing nyams myong bral:__zhes gsungs te/__de ltar rig stong gnyis su med pa'i gnas lugs 'dus ma byas pa blos ma bcos ma bslad pa rig stong rjen pa rang babs zangs kar bzhag pa na/__rnam rtog gi phung po thams cad 'od gsal gyi dbyings su thim ste mkha' la na bun dengs pa dang*/__chu la ri mo bris pa ltar rtog pa thams cad dbyings kyi ngang du rang yal rjes med du song ste/__rtog pa snga phyi rgyun mi 'thud cing snang zhen thad kar bcad nas shar grol dus mnyam du grol ba yin te/__de ltar na las mi 'chol zhes pa sgom 'byung ba'i re ba dang*/__mi 'byung ba'i dwogs pa dang bde gsal mi rtog pa'i nyams dang*/__sngon bsu rjes dpyod kyi blo yi shun pa thams cad dang phral la byar med ky-i ngang du bzhag pa'o/__/gsum pa ni/__ngo ni yid dpyod bral bar sprad:__thag ni rang bzhin gnyug mar bcad:__gdengs ni rang grol thog tu 'cha':__zhes gsungs te/__rgyu rkyen 'dus ma byas pa'i gnas lugs de bla ma'i gsungs rjes zlos dang*/__dpe thog gi go ba dang rtags dang gtan tshig rjes dpag la sogs pas ji bzhin rtogs mi srid pas/__bla ma'i man ngag la brten nas de 'dra'i yid dpyod las 'das pa rang gis nyams su myong ba rang shar ba'i tshul gyis/__myong bzhin du brjod pa'i mtha' thams cad las 'das pa'i rig stong gnyug ma'i ngo rang thog tu sprad/__de ltar rang babs kyi rig pa rang gsal rjen par bzhag pa'i rang bzhin stong gsal 'dus ma byas pa'i gnas lugs la thag gcig thog tu bcad/__rig pa ka dag de'i ngang du bzhag pas tshogs drug gi rnam par rtog pa thams cad chu la ri mo bris pa bzhin du rang yal rjes med rang grol du 'gro ste gdengs grol thog tu 'cha' ba'o/__/gnyis pa lhun grub thod rgal gyi nyams len la gsum/__gzhi gnad drug gis 'od gsal blta ba/__lam snang ba bzhi ngo sprod pa/__'bras bu mtha' rten gyi man ngag gi mtshams sbyar ba'o/__/dang po la gnad drug las/__dang po bzhugs stangs lus kyi gnad la gsum las chos sku seng+ge'i bzhugs stangs ni/__rkang pa'i mthil gnyis mdun du sprad/__pus mo phyir bsgrad/__lag pa'i mthe bong gnyis kyis srin lag gi rtsa ba mnan cing khu tshur bcangs te rting pa'i rtsar sar btsugs/__lag yu drang por bsrang*/__ro stod gseng ste dpung pa gyen du 'then/__mig 'bras mi 'gul zhing rdzi ma mi brdeb par nam mkha' la blta/__lce ya rkan la sbyar ba'o/__/gnyis pa longs sku glang chen bzhugs stangs ni/__lus kha sbubs pus mo gnyis brang la sbyar*/__gru mo sa la brten te lag gnyis kyis ol kor brten pa'i sor mo 'gram pa la sbyar/__rkang pa'i sor mo phyir 'phul te bskum/__sgal tshig drang por bsrang ste nam mkha' la zur mig hrig ger blta ba'o/__/gsum pa sprul sku drang srong tsog pu'i bzhugs stangs ni/__rkang pa'i long bu gshibs te tsog pur 'dug__/lag gnyis pus mor bskor/__sgal tshig drang por bsrangs te mig zim bur thur la gtad pa'o/__/gnyis pa 'gro 'ong rlung gi gnad ni/__so dang mchu ma reg tsam bya/__rlung cung zad phyir 'dzin pa tsam byas nas rlung dal bus 'byung 'jug byed cing ngag smra ba rgyun bcad pa'o/__/gsum pa blta stangs mig gi gnad ni/__chos sku'i gzigs stangs mig gyen du ldog nas gtsug gtor rnam par blta ba dang*/__longs sku'i gzigs stangs zur mig gis g.yas nas g.yon du blta ba dang g.yon nas g.yas su blta ba ste/__dper na mda' mkhan gyi smyug ma bsrang ba lta bu'o/__/sprul sku'i gzigs stangs mig thur la phab te blta ba dper na drang srong gis bsam gtan bsgom pa lta bu ste/__de ltar gzigs stangs gsum po dbyings rig 'phel cha che ba la bslab par bya'o/__/bzhi pa 'char gzhi yul gyi gnad ni/__yul rkyen dang bral ba'i nam mkha' la snga dro kha nub dang phyi dro kha shar du blta ba'am mig la ma gnod na 'od gsal 'char sla ba'i ched du zer gnyis la sbyar ba'i snga dro shar dang phyi dro nub tu nyi ma'i 'og phru gang tsam du mig dang nam mkha' rig pa gsum dbyer med med du byas te blta bar bya'o/__/lnga pa rtsa ba dbyings kyi gnad ni/__sems nyid rig stong dbyer med kyi ye shes rig pa spyi blugs su rtag tu 'jug par bya'o/__/drug pa ngo bo rig pa'i gnad ni/__rig pa'i ye shes lus la gnas kyang thabs lus kyi bzhugs stangs dang gzigs stangs sogs la ma brten na dbang po'i mngon sum du snang mi nus te/__sbrul la rkang lag yod kyang ma gcun na mngon du snang bar mi nus pa bzhin yin la/__de ltar rig pa'i ye shes 'char ba'i lam ni snying nas mig tu 'brel ba'i rang byung gsang ba chen po'i rtsa ka ti shel gyi sbu gu can 'od kyi rtsa ba men gyi rwa 'dra ba phra ba snying la zug pa rtse mo yangs pa mig gi a 'bras kyi dkyil du zug pa de nyid kyis rten byas nas 'char ba te/__dbang po rkyen dang bral ba rgyang zhags chu yi sgron ma dang*/__de ltar sgo yul rlung gi gnad rnam pa gsum gyis gcun pas/__phyi'i nam mkha' stong pa me long dang 'dra bas go phyes nas nang gi dbyings rnam dag gi sgron ma bdag po'i byed dang 'dra ba de nyid ji ltar 'char na/__rnam dag dbyings sgron nyid thog ma smin mtshams nas mthing ga khyab pa chen po 'od gsal rim gyis mched nas 'od lnga'i mu khyud dang*/__de'i dbus su thig le stong pa'i sgron ma rdzing bu'am ko mog la rdo bor ba'i ri mo ltar 'al 'ol gyi rnam pa 'od lnga'i mu khyud can dang*/__de ltar phyi'i dbyings mthing ga khyab pa chen po'i 'od dang*/__nang gi dbyings rig pa gzhi gnas kyi ye shes dang*/__gsang ba'i dbyings rtsa ka ti shel gyi sbu gu can gsum dbyer med du bsres te bltas pas/__shes rab rang byung gi sgron ma rig pa rdo rje lu gu rgyud bdag po'i sems dang 'dra ba 'gro 'ong dal brel can gyi rnam pa gser skud dang rta rnga'i mdud pa lta bu/__rta rnga gtub pa lta bu/__nya mig dang*/__nya tshags mu tig gi phreng ba lta bu sogs 'char te/__de nyid lta stangs sogs kyis dbyings kyi rwa bar btsud de mig 'bras mi 'gul/__blos bcos bslad mi bya bar bltas pas 'od gsal gyi snang ba gsal 'grib med par 'char ro/__/gnyis pa lam snang ba bzhi ngo sprad pa la dngos dang nyams len srang la 'dzud pa'i tshul gnyis las dang po ni/__dbyings rig dbyer med snang zhing 'phel:__tshad phebs chos can dbyings su zad:__ces gsungs te/__chos nyid mngon sum gyi snang ba ni/__de ltar sgo gsum gyi gnad gcun pas nang gi dbyings rig dbyer med kyi rig gdangs dbang po'i yul du chos nyid mngon sum gyi snang ba rkyen dang bral ba'i nam mkhas go phyes nas/__dbyings rnam dag gi sgron ma mthing ga'i dbyings su thig le stong pa'i sgron ma 'od lnga'i thig phran gyi rnam pa gsum la sogs pa'i dkyil du shes rab rang byung gi sgron ma rig gdangs rdo rje lu gu rgyud gser skud lta bu sogs 'gro 'ong gi rnam pa can 'char ba'o/__/nyams gong 'phel gyi snang ba ni/__lug rgyud dbyings thig le'i rwa bar 'dzud pa la goms pas je gsal je brtan du 'gro zhing nyams snang gong 'phel du snang ba 'od snang je cher 'ched cing dbyings rig smin mtshams las bral te/__'od lnga rtsibs shar dang gyen 'greng*/__re lde/__mchod rten/__pad+ma stong ldan/__mkhar thabs/__drwa ba drwa phyed sogs 'char zhing mthar gang na bltas kyang snod bcud thams cad thig les khyab ste/__des nyams gong 'phel gyi snang ba rdzogs pa'i rtags thig le'i dbus su zhi ba'i lha sku rkyang pa'am zhal phyag tsam shar te/__de ni pha ri la ltos nas tshur ri/__tshur ri la ltos na pha rir bzhag pa bzhin nyams gong 'phel la ltos na rig pa tshad phebs dang*/__rig pa tshad phebs la ltos na nyams gong 'phel gyi snang ba yin no/__/rig pa tshad phebs kyi snang ba ni/__rig pa'i cha stobs su gyur pa las gang snang thams cad 'od du gsal zhing*/__thig le lnga tshoms su shar ba'i dbus na gtsug gtor nas sku rkyang pa'i bar du 'char ba ni sprul sku'i ye shes tshad du phyin pa dang*/__de nas gtso bo mi bskyod pa yab yum la rig chung lnga tshoms dang rgyan rdzogs nas yum dang bcas pa'i rnam pa 'char ba longs sku'i ye shes tshad du phyin pa dang*/__de nas khro bo sogs 'char zhing*/__mthar snang srid thams cad sku dang ye shes kyi dkyil 'khor zhi ba dang khro bo sogs 'char ba chos sku'i ye shes tshad du phyin pa ste/__rig pa tshad phebs kyi snang ba rdzogs pa yin no/__/chos nyid zad pa'i snang ba ni/__chos can gyi snang ba thams cad chos nyid kyi dbyings su nub pa ste/__des na snang ba dang po gsum tshes gcig nas bco lnga'i bar zla ba'i cha de 'phel ba dang*/__chos nyid zad pa'i snang ba stong gi zla ba dbyings su nub pa'am shel 'od nang du rgyu ba ltar rig gdangs kyi snang ba thams cad nang gsal thim la ma rmongs pa gzhon nu bum sku'i dbyings su 'khyil zhing sku dang ye shes 'du 'bral med pa'i dgongs pa dus gsum 'pho 'gyur med pa'i 'bras bu mngon du gyur pa'o/__/gnyis pa nyams len srang la 'dzud pa'i tshul la dang po nyin mo snang ba rgyas 'debs pa'i rnal 'byor ni khregs chod dang thod rgal nyams su len pa yin la/__gnyis pa mtshan mo snang ba rgyas gdab kyi rnal 'byor ni/__mtshan mo'i cha gsum du phyes te srod la dbang po gnad du bsdu ba'i rnal 'byor dang*/__nam gung shes bya bum par 'jug pa'i rnal 'byor dang*/__tho rangs rig par gsal snang gtod pa'i rnal 'byor dang gsum las/__dang po sprul sku drang srong gi 'dug stangs bcas la rang gi lus kyi dbus su rtsa dbu ma phyi dkar la nang dmar ba dwangs sh-ing gsal la rnyogs pa dang bral bar gnas pa'i lte bar pad+ma 'dab ma bzhi pa'i dbus su a thung gi rnam pa dang*/__yar sne ha~M yig dkar po mgo thur bstan gyi rnam pa gsal btab la/__rlung ro lan gsum bsal/__steng rlung dal bar rngub pa dang*/__'og rlung gyen du 'then pas lte ba a thung reg bya tsha ba me 'bar la khad la phog__/me dmar khyug ge 'bar/__spyi bo'i ha~M la reg pas byang sems bde ba'i rgyun babs pa a thung la reg pas slar yang me cher 'bar/__khams snyigs ma dang bag chags thams cad bsregs dwangs mas rtsa gnas thams cad la khyab par dmigs/__bde ba skyes pa na bde stong gi ngang du bzhag pa'o/__/gnyis pa ni/__longs sku glang po che'i 'dug stangs byas la lte ba pad+ma'i dbus su a dkar po gcig dang*/__spyi bor a dkar po bsgom la de gnyis kyi bar dbu ma'i lam du a nyer gcig gsal bar bsgom la sems bzung*/__gnyid du 'gro khar de rnams rim pa bzhin snying ga'i a la thim ste de la sems gnas pa'i ngang du gnyid log na 'od gsal 'char ba sogs gnad dam pa yin no/__/gsum pa ni/__chos sku seng+ge'i 'dug stangs byas nas mig bar snang la gtad/__tho rangs langs ma thag ha zhes gsum bus pas snying ga'i a las a gcig chad dbu ma nas yar song*/__tshangs bug nas rgyangs kyis thon/__mdun du a dkar ser dmar ljang mthing ga lnga sbrel lam yar gyen du lnga brtsegs bsgom la sems gtad par bya'o/__/gsum pa mtha' rten gyi man ngag ni/__mi 'gul ba gsum gyis gzhi bca' ba/__sdod pa gsum gyis tshad bzung ba/__thob pa gsum gyis gzer gdab pa/__gdengs bzhi'i grol tshad bstan pa'o/__/dang po ni lus bzhugs stangs gsum las mi 'gul mig gzigs stangs gsum las mi 'gul/__rig pa 'od gsal gyi snang ba las mi 'gul ba'o/__/gnyis pa ni/__phyi snang ba bskyod byed kyi rlung zad pas dbyings rig 'gro 'ong med par sdod/__nang phung po bskyod byed kyi rlung zad pas lus g.yo 'gul med par sdod/__gsang ba rtog pa bskyod byed kyi rlung zad pas dbyings rig dbyer med kyi ngang du sdod pa'o/__/gsum pa ni/__phyi snang ba la dbang thob pas snang ba zhing khams su grol/__nang sgyu lus la dbang thob pas gdos bcas 'od gsal du grol/__gsang ba rig pa la dbang thob pas rlung sems kyi 'khrul pa zad de/__don gyi 'bras bu la dbang thob rung nye bar gnas pa'o/__/bzhi pa la/__yar gyi gdengs gnyis ni/__myang 'das kyi yon tan thos kyang thob tu re ba dang*/__ma thob pa'i dwogs pa med de rang rig las gzhan pa'i sangs rgyas gud na btsal du med par rtogs pa'i phyir ro/__/mar gyi gdengs gnyis ni/__rigs drug gi sdug bsngal thos kyang mi ltung du re ba dang*/__ltung ba'i dwogs pa med de rang rig ye gdod ma nas 'khrul pa med par thag chod pa'i phyir ro/__/gnyis pa dbang po 'bring bar dor grol ba'i gdams ngag la bzhi las/__dang po rang bzhin skye gnas kyi bar do thos bsam gyis sgro 'dogs gcod tshul thi bya tshang du 'jug pa lta bu'i gdams ngag ni/__bla ma dam pa la brten nas des bstan pa'i gdams ngag la thos bsam gyis sgro 'dogs bcad de bsgom pas gnas lugs kyi don phyin ci ma log par rtogs par byas nas grol ba'o/__/gnyis pa 'chi ka'i bar do sgeg mo me long la blta ba lta bu'i gdams ngag ni/__sngar bsgom pa'i gdams ngag rnams skabs 'dir rang gis gsal btab pa'am/__mi nus na gzhan zhig la brjod du bcug pas gsal gdab par bya ste/__gsal gdab tshul 'chi ba 'od gsal dang rjes mthun gyi thim rim rnams byung ba'i tshe/__da lta'i 'od gsal 'di rang byung gi ye shes yin pas de'i ngang la ma bcos par zhog cig ces sogs kyis gsal btab pas rig pa stong gsal gyi ngang du bzhag pas 'od gsal ma bu 'phrod de tshes bco lnga'i nyi ma nub pa dang zla ba shar ba dus mnyam pa ltar grol bar 'gyur ro/__/gsum pa chos nyid kyi bar do rang snang la yid ches pa ma spang du bu 'jug pa lta bu ni/__gzhi las 'phags pa'i chos nyid kyi snang ba bar do 'od dang thig le zhi 'di nas khro~X'i tshom bu zer thag sgra skad sna tshogs su shar ba thams cad rang snang las gzhan du med par yid ches nas ma spang du bu 'jug pa ltar nges pa'i shes pa brtan por gnas pas skad cig ma dang por rang ngo shes/__gnyis par shes thog tu grol/__gsum par grol thog tu gnas nas ka dag gi dbyings su thim par 'gyur ro/__/bzhi pa srid pa bar do 'khrul snang lam du khyer ba'i gdams ngag ni/__der ma grol bar bar do'i yid lus grub ste srid pa bar do sngar gyi bag chags dang log pa'i 'khrul snang sna tshogs pas g.yeng ba'i tshe na'ang snga ma'i gdams ngag rnams dran par byas la/__bla ma'i mos gus/__sgyu ma'i ting 'dzin/__bskyed rdzogs zung 'jug gang la goms pa de'i dran shes dang rig pa yengs med byas pas grol bar 'gyur ro/__/don gsum pa tha ma rang bzhin sprul sku'i zhing du dbugs 'byin pa ni/__chos 'di'i sgo mthong yang brtan pa ma thob pas bar do'i grol tshad dang mi ldan pa rnams ming gzhi 'dus pa'i phung po brdzus skyes yid kyi lus su grub nas/__'khrul snang cir yang srid pa'i bar do la 'khrul pa rmi lam tsam du shar na'ang*/__chos 'di la the tshom med pa'i mos pa dang dam tshig shin tu rnam par dag pas rtsa brgyud bla ma rnams kyi thugs rje'i stobs las bar do rang ngo shes te sprul pa sku'i zhing yid la byas pas rmi lam sad pa'i cha tsam la mngon dga' sogs dag pa'i zhing du pad+mo las brdzus te skyes/__de bzhin gshegs pa rnams kyi zhal mthong zhing gsungs thos/__dbang dang lung nod dbugs dbyung lung bstan gzengs bstod rnams rim gyis thob nas nyon shes kyi sgrib pa spangs te gdod ma'i sa la grol bar 'gyur bar gsungs so/__/gsum pa 'bras bu sgrub tshul gyis 'jug bsdu ba ni/__slar yang 'khrul pa'i gzhi las 'phags:__gzhi snang ye shes chen po'i sku:__rtag pa dang ni khyab pa dang :__lhun gyis grub pa'i phrin las ni:__'gro ba'i don du rang shar na:__rdo rje gzhon nu dgongs pa'i gdengs:__grub pa mtha' ru phyin pa'o:__ces gsungs te/__gnas skabs gzhi rang ngo ma shes pas 'khrul pa glo bur bas bslus te 'khor bar 'khyams kyang*/__gong du bshad pa'i rim pa ltar lta bas thag bcad sgom pas nyams su blangs pa la brten nas dbang po rab 'bring tha ma'i grol tshul ltar slar yang 'khrul pa'i gzhi las 'phags te/__grol gzhi rig stong zung 'jug rang snang ye shes chen po'i go 'phang sku gsum dbyer med mngon byang ye shes lnga'i rang bzhin/__rang ngor skad cig gis skye 'gags dang bral bas rtag pa/__'khor 'das ris su ma chad pas khyab pa/__rnam rtog dang kun slong dang 'bad rtsol mi mnga' bas lhun gyis grub pa'i phrin las sku dang gsungs 'byams klas par ma dag 'gro ba'i don du rang shar ba ste/__de lta bu'i go 'phang mngon du gyur pa'i tshe na/__lam bskyed rdzogs rdzogs pa chen po'i grub 'bras mthar thug pa dus gsum gyi rgyal ba thams cad dang dpal chen rdo rje gzhon nu'i dgongs pa'i gdengs chen po rang snang dag pa rab 'byams kyi dkyil 'khor la dbang bsgyur shing snang srid thams cad thugs rig stong zung 'jug gi ye shes chen po'i klong du grub pa mthar phyin pa ste mi slob zung 'jug gi gshis mngon du gyur pa zhes bya'o/__/slar smras pa bar zhal gsab/__/rgyal ba kun gyi gsang gsum sgyu ma'i gar/__/gang 'dul cir yang snang zhing gsang chen gyi/__/bstan pa'i nyi ma 'gro la gsal mdzad pa'i/__/dpal ldan bla ma snying dbus pad+mor 'dud/__/gang gi rdo rje'i dgongs don zab mo'i gnad/__/rang la ji bzhin dbye ba'i mthu med kyang*/__/gsang bdag smra ba'i seng+ge'i legs bshad kyi/__/dam chos bdud rtsi thob pa'i mthu las rnyed/__/rgyal dang de sras kun gyi chos kyi sde/__/ji snyed gsungs pa'i man ngag snying po'i bcud/__/'di las lhag pa'i zab lam gzhan yod ces/__/mkhas grub bye bas smras kyang the tshom bral/__/gzhan zer tshig dang rtog ge'i dpyad pa yis/__/bcos bslad bral ba'i rgyud lung dgongs pa'i don/__/'khrul med smra ba'i rje btsun bla ma yi/__/zab gsang bdud rtsi 'thung ba'i skal bzang thob/__/bdag ni deng bzung byang chub snying po'i bar/__/bla mas rjes bzung des gsungs zab lam gyis/__/mig 'khrul lta bur lam mchog myur bsgrod nas/__/'bras bu rdo rje gzhon nu mngon gyur cig__/dge 'dis bla ma'i zhabs pad yun du brtan/__/bshad sgrub bstan pa nam mkha'i mtha' bzhin khyab/__/de 'dzin tshogs rnams sku tshe rab brtan cing*/__/ma lus 'gro kun gdod ma'i sar phyin shog__/ces snyan rgyud rdo rje phur pa'i dbang khrid mtha' dag dam pa gang gi drung nas snga phyi lan mang du thob pa'i skabs rang gi nyams len gyi gsos su zin bris su btab pa/__slad nas bka' drin mtshungs med gang gi spyan sngar gzigs 'bul zhus shing dag par byas pa 'di ni/__kun gzigs bla ma rdo rje gzi brjid rtsal gyi zhabs rdul spyi bos len pa'i slob 'bangs yongs kyi bral mthar 'khod pa nyag phyogs kyi ban+de pad+ma yon tan rgya mtshos bris pa'i dge bas 'gro khams rgya mtsho dpal rdo rje gzhon nu'i go 'phang thob pa'i rgyur gyur cig__/slad nas phun tshogs rnam rgyal pas gong 'og tu ma dpe ldeb gnyis ma tshang ba'i chad gsab dang bcas cung zad gsal bar bgyis pa'o//__//
Debug data: